ועדת הפנים והגנת הסביבה, כנסת 20, פרוטוקול מספר 449, 2017-07-11 09:00

דוד אמסלם: רבותיי, בוקר טוב לכולם, אני מתכבד לפתוח את ועדת הפנים והגנת הסביבה בנושא מיגור האלימות במגזר הערבי.

דוד אמסלם: אני גם שמח מאוד שמפכ"ל המשטרה והצוות הבכיר של המשטרה מכבד אותנו בדיון הזה.

דוד אמסלם: תראו, אני עשיתי מספר דיונים במהלך השנה וחצי האחרונות בנושא.

דוד אמסלם: אני רוצה גם להדגיש שאחד מהדגשים של השר לביטחון פנים כשהוא נכנס לתפקידו, זה היה הטיפול בביטחון במגזר הערבי וגם הוקצו הרבה משאבים לנושא הזה.

דוד אמסלם: אני בעצם קיימתי את הדיון הזה בגלל שבעצם אני קראתי איזושהי ידיעה שאותי היא די הדהימה וגם היא אפילו העציבה אותי מאוד ולכן אני החלטתי לקיים את הדיון הזה, ועכשיו.

דוד אמסלם: אני בדרך כלל עושה את הדיונים ואת המעקב אחריהם אחת למספר חודשים עם ניצב חכרוש שהוא בעצם מבחינת המשטרה בפרונט של הסיפור של כל התכנית של הטיפול בנושא הזה במגזר הערבי, של חיזוק הביטחון שם, אבל עדיין חשבתי, אדוני המפכ"ל, שכדאי שגם אתה תשתתף איתנו כאן ותאמר לנו גם מה אתם מתכוונים לעשות או לפחות מה דרכי הפעולה שאתם רוצים לנקוט לאור המצב שראיתי אותו בעיתונים בזמן האחרון.

דוד אמסלם: אני רוצה להקריא לכם משהו מחדשות ניוז לפני מספר חודשים.

דוד אמסלם: "עוד לא עברו ארבעה חודשים מתחילת השנה ובמגזר הערבי סופרים כבר 18 קורבנות ירי.

דוד אמסלם: עשרות אחרים נפצעו קשה ואנוש, בהם ילדים ונערים שנפגעו ולא רק בגופם אלא גם בנפשם.

דוד אמסלם: חלק מהנפגעים התייצבו לראשונה עם המצלמה כדי לספר איך האלימות במגזר משפיעה עליהם.

דוד אמסלם: אחרי המקרה שעברתי אני מפחד לצאת מהבית וללכת ללימודים.

דוד אמסלם: אני חושש שהירי יחזור על עצמו, אומר מוחמד עמאס, ילד בגיל 10 שנפגע מכדור טועה".

דוד אמסלם: דרך אגב, זאת הסיבה שאני עושה את הדיון, בגלל אותו ילד.

דוד אמסלם: לא יכול להיות שילדים במדינת ישראל ככה מסתובבים.

דוד אמסלם: זה שאנחנו יודעים שיש הרבה אלימות במגזר הערבי ויש הרבה אנשים שנרצחו, ואת הסטטיסטיקות כבר שמענו כאן וגם מה פוענח ומה לא פוענח, זה סיפור אחד, אבל שיש ילדים בגיל 10, מפחדים להסתובב?

דוד אמסלם: אני לא רוצה להקריא לכם את כל הכתבה.

דוד אמסלם: אני חשבתי שזה בעצם צריך לעצור אותנו, שאנחנו נעשה "הולד" ונראה איך הדברים האלה לא קורים או לפחות אנחנו מצמצמים אותם לפחות ברמת התחושה.

דוד אמסלם: לא יכול להיות שיש ילדים שהולכים לבתי ספר בפחד.

דוד אמסלם: אני לא רואה להלאות אתכם.

דוד אמסלם: ראינו לא מזמן גם תוכנית בטלוויזיה לגבי ג'אסר א-זרקא, שם המשפחה, מה האימא אמרה לגבי הילדים וכו' וכו', לכן בטווח הארוך יש תוכנית כפי שאמרנו, אבל בסופו של דבר גם צריך להתייחס לטווח הקצר בוודאי ובוודאי במה שנוגע לילדים בבתי ספר, לכן חשבתי שזה יהיה נכון שאנחנו נקיים את הדיון הזה כמה שיותר מהר כדי להסב את תשומת ליבה של המשטרה לנושא הזה.

דוד אמסלם: אני חושב שמשטרת ישראל בדברים האלה צריכים לרכז מאמץ וודאי כל מאמץ בא גם על חשבון דברים אחרים, אבל יש פה נקודה שלטעמי חייבים לטפל בה וכמה שיותר מהר.

דוד אמסלם: זאת בעצם מטרת הדיון מבחינתי.

דוד אמסלם: זה הטריגר לדיון שאני קבעתי בנושא הזה.

דוד אמסלם: לפני שאני אפתח אותו להתייחסות שלכם, הייתי ברשותך רוצה, כמנהגי בקודש, אני בדרך כלל נותן לחברי הכנסת להתבטא בנושא, מי שמגיע, מספר דקות, ואחרי זה נעביר.

דוד אמסלם: יש לנו איזו מצגת קטנה שהכינה כאן קרן אברהם שמתעסקת בנושא ועוקבת אחרי זה.

דוד אמסלם: אחרי זה אנחנו ניתן את רשות הדיבור למשטרת ישראל.

דוד אמסלם: בבקשה.

עאידה תומא סלימאן: בוקר טוב לכולם, תודה כבוד היושב ראש על היוזמה הזו של הישיבה.

עאידה תומא סלימאן: את האמת, הקשבתי לך בפתיחה ואני מבינה את ההרגשה של הדחיפות והחירום שכינסת את הישיבה.

עאידה תומא סלימאן: זה מה שדרשנו כל הזמן.

עאידה תומא סלימאן: אני כמה פעמים דיברתי גם על הילדים בג'סר א-זרקא וגם על הילדים בג'דיידה מכר שהגיעו לאותה מסקנה ואני שמעתי מהם את הפחד האמיתי של ללכת לבית הספר.

עאידה תומא סלימאן: למשל, בג'דיידה מכר איפה שהיו יריות בכניסה לבית הספר, איפה שמורים ומנהלי בתי ספר מקבלים מכות.

עאידה תומא סלימאן: נכנסים אליהם לתוך בית הספר, מקבלים מכות והילדים רואים את זה והילדים עדים לזה.

עאידה תומא סלימאן: כבר עשית כמה ישיבות ואני יודעת שהמצב בלתי מתקבל על הדעת בתוך האוכלוסייה הערבית.

עאידה תומא סלימאן: אנחנו מרגישים שאנחנו במצב שהיה אמור להכריז עליו מצב חירום ולפעול בהתאם, לפעול לפי תוכנית אמיתית.

עאידה תומא סלימאן: אני יודעת את התשובה שאנחנו תמיד מקבלים כאשר אנחנו מעלים את הנושא הזה.

עאידה תומא סלימאן: אומרים לנו, נפתח עוד תחנות משטרה.

עאידה תומא סלימאן: אני לא רוצה להיכנס לויכוח הזה כי אני יודעת על ערים שתחנות המשטרה נמצאות בתוכן ולהיפך.

עאידה תומא סלימאן: זה לא עוזר וזה לא מביא לשום תוצאה.

עאידה תומא סלימאן: אם המשטרה לא תעשה סוויץ' אמיתי בתפיסה שלה, איך תטפל באלימות בתוך האוכלוסייה הערבית ותסתכל עליה גם כן ממבט של טיפול בקשיים חמורים ובמשפחות פשע שקיימות ונמצאות בתוך האוכלוסייה, זה לא יתקדם לשום מקום.

עאידה תומא סלימאן: אני מאוד מבקשת לא לשמוע בישיבה הזו "לא משתפים פעולה", "האוכלוסייה לא משתפת פעולה".

עאידה תומא סלימאן: אני לא שומעת את הטענה הזו כשמדברים על פשעים באוכלוסייה היהודית.

דוד אמסלם: עאידה, שנייה.

דוד אמסלם: המצב העובדתי הוא כזה, באוכלוסייה היהודית אזרח רגיל משתף פעולה עם המשטרה.

דוד אמסלם: זה העובדות.

דוד אמסלם: כפוף לעובדות האלה אני עשיתי את הדיון.

עאידה תומא סלימאן: אני מכירה הרבה עובדות של אנשים שמתקשרים ומדווחים על פשעים ובסופו של דבר הופכים הם בעצמם למטרה והמשטרה לא מגנה עליהם, ואני יכולה לתת כמה וכמה דוגמאות.

עאידה תומא סלימאן: מה שקיבלנו עכשיו, סקר שעשתה יוזמות קרן אברהם מעיד בצורה הכי ברורה שאנשים באוכלוסייה הערבית דיווחו על רצון לדווח על פשעים למשטרה באותה מידה שנמצאת ברחוב היהודי.

עאידה תומא סלימאן: האוכלוסייה הערבית מוכנה להיות בפרונט של המאבק באלימות פנים.

עאידה תומא סלימאן: השאלה מה המשטרה עושה.

עאידה תומא סלימאן: אין תוכנית אחת סדורה, בעיניי, במשטרה, שאומרת ככה נטפל באלימות.

עאידה תומא סלימאן: לפתוח עוד תחנות זה חיזוק המערך של המשטרה, זה לא נקרא טיפול אמיתי באלימות בתוך החברה הערבית.

עאידה תומא סלימאן: הדבר השני, אחוז הפענוחים של הרציחות, ואני פה מדברת גם כן, אתם יודעים שאני עוקבת כל הזמן על העניין של רצח נשים ולצערי הרב קמנו הבוקר עם הודעה של רצח שתי נשים היום בבוקר והגיע המספר ל-18.

עאידה תומא סלימאן: גם כאשר מדובר על רצח נשים, גם כאשר מדובר על רצח באופן כללי.

עאידה תומא סלימאן: פיענוח מקרה הרצח באוכלוסייה הערבית הוא נמוך בצורה בלתי מתקבלת על הדעת.

עאידה תומא סלימאן: כאשר הפושעים יודעים שאפשר לרצוח ולהמשיך להסתובב חופשי בתוך הכפרים, להמשיך להלך אימים על האוכלוסייה ואין מי שיעצור אותם ואין מי שיכניס אותם מאחורי סורג ובריח, בטח שהם ישגשגו ובטח שהם ימשיכו בדרכם.

עאידה תומא סלימאן: בלי להרים למעלה את אחוז הפענוחים של הרציחות, דבר שלא קורה, אי אפשר לעצור את המגיפה הזו.

עאידה תומא סלימאן: בנוסף לכך, אני חושבת שהגיע הזמן גם כן לדבר על כל הנושא של האמון של האוכלוסייה הערבית במשטרה.

עאידה תומא סלימאן: אי אפשר להפריד בין אמון כאשר מדברים על אלימות, ואמון שבונים דרך התנהגות יום יומית של המשטרה.

עאידה תומא סלימאן: התנהגות המשטרה בכל מה שקשור לאוכלוסייה הערבית, אם לא תשתנה ותלך בכיוון בניית אמון, לא בשלטי חוצות.

עאידה תומא סלימאן: שלטי חוצות שמדברים, אי אפשר לשנות את התודעה.

עאידה תומא סלימאן: הם יורים לך ליד הבית.

עאידה תומא סלימאן: מאה שלטי חוצות לא ישכנעו אותך להרגיש שאתה בטוח, כמה שיהיו יפים, שלטי החוצות.

עאידה תומא סלימאן: שלטי חוצות שמועמדים שם, לידם קורה הירי.

עאידה תומא סלימאן: אל תשפיעו יותר מדי בתדמית ופרסומות, תשקיעו בעבודה אמיתית, תשקיעו בעבודה בתוך השטח.

עאידה תומא סלימאן: כבוד היושב ראש, אנחנו ברשימה המשותפת הגשנו איזשהו מסמך שבטח חבריי ידברו עליו יותר בפרטים.

עאידה תומא סלימאן: אני התייחסתי לשלוש נקודות במסמך הזה.

עאידה תומא סלימאן: אני חושבת שהגיע הזמן גם כן לגלות את המסמך, לדרוש את הסעיפים שנמצאים בו ופעם אחת ולתמיד להראות את העבודה המקצועית המאוד רצינית מצד נציגי האוכלוסייה הערבית למגר את התופעה הזאת.

עאידה תומא סלימאן: תודה.

דוד אמסלם: תודה.

דוד אמסלם: חבר הכנסת דב חנין, בבקשה.

דב חנין: תודה לך אדוני היושב ראש.

דב חנין: גם אני מברך על הישיבה הזו.

דב חנין: אדוני המפכ"ל, לפני שבוע הגעתי בטייבה לנחם ניחום אבלים על אישה שנורתה למוות כאשר ישבה על מרפסת הבית שלה.

דב חנין: דיברתי עם בני המשפחה.

דב חנין: זה באמת אירוע מדהים.

דב חנין: יושבת אישה על מרפסת הבית שלה, לא יצאה אפילו החוצה.

דב חנין: נורו יריות והיא נהרגה.

דב חנין: לי זה נראה דבר מדהים וחריג ויוצא דופן, אבל האנשים שאיתם דיברתי, שכמובן היו המומים מהמקרה של הרצח עצמו, אמרו לי שבמציאות שמתרחשת שם זה לא דבר כל כך בלתי נתפס.

דב חנין: אנשים יכולים ללכת ברחוב, לא להיות מעורבים בשום דבר כזה או אחר ומפרץ של יריות ליפול ולהיהרג.

דב חנין: אני בשבועות האחרונים מגיע הרבה לכפר קאסם, שם יש מכה של רציחות.

דב חנין: יש שם טענות קשות של אנשים שמשפחות פשע נכנסו לעיר דווקא בגלל איזושהי תחושה של התקדמות, של התפתחות של עסקים, של פיתוח כלכלי.

דב חנין: נכנסו משפחות פשע שנדחקו אולי החוצה ממקומות אחרים, הגיעו לכפר קאסם ופשוט משגשגות שם.

דב חנין: יש בפירוש אווירה של פחד ברחוב.

דב חנין: כשאני מדבר עם אנשים, הורים לנערים ונערות צעירות וצעירים, הם אומרים, אני מבקש מהבן שלי שיגיע הביתה, שלא יסתובב בערב בחוץ.

דב חנין: אלה דברים שהם פשוט לא מתאימים לחברה שרוצה להתפתח, שאנשים יחיו בה בביטחון.

דב חנין: לדבר הזה שהוא מאוד מדאיג ומאוד מסוכן צריך להוסיף עוד נתון ואני אומר אותו כאן ואני אומר אותו בצורה מאוד חדה וביושר.

דב חנין: יש בציבור הערבי בישראל ניכור מאוד גדול ביחס למשטרה.

דב חנין: יש אי אמון ביחס למשטרה.

דב חנין: מאיפה בא אי האמון הזה?

דב חנין: יכול להיות שנתווכח כאן, אבל עובדתית אני אומר לכם במלוא האחריות, יש אי אמון כלפי המשטרה.

דב חנין: אני שאלתי באחד השבועות האחרונים איש ששוחחתי אותו, על מה צריך לעשות בעניין האלימות, מה קורה עם המשטרה.

דב חנין: הוא אמר לי את המשפט הבא: אין לי אמון שהמשטרה תעשה את מה שצריך לעשות, אבל אני בטוח שהמשטרה תעשה את מה שלא צריך לעשות.

דב חנין: זה מה שהוא אמר.

דב חנין: הוא חושב שמה שצריך לעשות, המשטרה לא תעשה אותו, ומה שלא צריך לעשות, המשטרה בטוח תעשה אותו.

דב חנין: כשזו התחושה, אני חושב שאנחנו בבעיה קשה.

דב חנין: כשאני מגיע לשאלות העומק מתחת לשאלה של האלימות, אני חושב ששאלת העומק המאוד קריטית היא שאלת הנשק.

דב חנין: יש אינפלציית נשק באוכלוסייה הערבית, שהיא מדהימה.

דב חנין: אומרים לאנשים, וכיוון שאני שומע את זה מהרבה מקומות, אני מציע להתייחס לזה מאוד ברצינות, שמדובר לא רק על נשק ברמה של אקדחים ואולי רובים.

דב חנין: מדברים על טילים שמסתובבים ושאנשים טוענים שהם קיימים.

דב חנין: טילים אצל אנשים או ארגוני פשע או אנשים שמקורבים לארגוני פשע.

דב חנין: איך זה יתכן?

דב חנין: זו פשוט מציאות בלתי נסבלת.

דב חנין: ההנהגה של הציבור הערבי, ואני אומר ההנהגה של הציבור הערבי גם ברמה הארצית, חברי הכנסת והמוסדות הארציים של הציבור הערבי וגם ברמה המקומית, ראשי רשויות מקומיות, העמדה שלהם היא שהם רוצים לראות ציבור ללא נשק.

דב חנין: אני שמעתי רבים ממנהיגי הציבור הערבי שאומרים, אין שום כבוד בזה שיש לך נשק בבית.

דב חנין: יש הרבה בושה בזה שיש לך נשק בבית.

דב חנין: בן אדם שיש לו כבוד לא צריך נשק בבית.

דב חנין: הדבר הזה הוא דבר שמאפשר עבודה משותפת, אבל מילת המפתח פה היא שותפות.

דב חנין: בלי יצירת שותפות עם הציבור הערבי והרגשת שותפות של הציבור הערבי ושל ההנהגה שלו, שיש משטרה שבאה לתת פתרונות לבעיות ולא נמצאת באיזשהו סוג של עימות עם הציבור הזה, בלי שותפות זה לא יצליח.

דוד אמסלם: דב, בוא תקצר.

דוד אמסלם: התכוונתי שתי דקות כל אחד.

דב חנין: אדוני המפכ"ל, אני חושב שהמשטרה בכלל לא יכולה להצליח בלי שותפות עם הציבור, אבל באופן קונקרטי במקרה הזה יש אפשרות לשותפות.

דב חנין: יש אינטרס של הציבור הערבי למגר את האלימות ולמגר את הנשק.

דב חנין: תרימו את הכפפה הזאת ותייצרו את זה במגוון צורות, שזה לא רק פרסומים בעיתונות אלא הידברות, הידברות עם קבוצות צעירים, עם קבוצות נשים, עם חברה אזרחית, עם מנהיגים בקהילה.

דב חנין: צריכים לעשות פה עבודת עומק לא רק ברמה של סיסמא אלא ברמה של ביצוע.

דוד אמסלם: תודה רבה.

דוד אמסלם: חברת הכנסת נאוה בוקר, בבקשה.

נאוה בוקר: בוקר טוב, תודה ליושב ראש הוועדה על הדיון החשוב הזה.

נאוה בוקר: זה חשוב מאוד.

נאוה בוקר: דיברה כאן ידידתי על הצעדים בוני אמון.

נאוה בוקר: אני חושבת שצעדים בוני אמון צריכים להיות לשני הצדדים, כי אתם יודעים, אפשר להאשים את המשטרה כמה שנרצה, אבל זה לא יעזור.

עאידה תומא סלימאן: אני תהיתי ממתי האזרחים צריכים לבנות את האמון.

נאוה בוקר: את תקשיבי לי כמו שאני הקשבתי לך, גבירתי.

דוד אמסלם: חברת הכנסת עאידה, פה אצלי לא מנהלים דיאלוגים.

דוד אמסלם: אחרי זה תדברי איתה בחדר שלי על קפה.

דוד אמסלם: בבקשה.

נאוה בוקר: אני אומרת שהפשיעה במגזר הערבי זה גם עניין של תרבות.

נאוה בוקר: זאת תרבות של שנאה לממסד.

נאוה בוקר: מה לעשות, המשטרה נתקלת שם בקשיים מאוד גדולים, כי בתרבות הזאת לא נהוג לשתף פעולה עם המשטרה, אז נעשים מאמצים.

נאוה בוקר: בתקופה האחרונה חונכים תחנות ברחבי הארץ.

נאוה בוקר: רוצים להקים תחנות חדשות.

נאוה בוקר: זה תהליך שנמצא באמת בתחילתו אבל יש מגמות שיפור.

נאוה בוקר: אני חושבת שאנחנו לא נצליח לקדם שום דבר במגזר הערבי בלי התמיכה הפומבית שלכם, חברי הכנסת הערביים.

נאוה בוקר: לצערי, לפעמים במקום להרגיע את הרוחות אנחנו נתקלים במקרים שמתסיסים ומלבים את האש, אז תעשו בבקשה בדק בית אצלכם.

נאוה בוקר: תודה.

דוד אמסלם: תודה רבה לחברת הכנסת בוקר.

דוד אמסלם: חברת הכנסת חנין זועבי, ברשותך, בקצרה, שתיים-שלוש דקות.

חנין זועבי: תודה.

חנין זועבי: אדוני היושב ראש, אני חושבת מה שאתה אמרת על ילדים שמסתובבים בפחד, יש תופעה יותר חמורה, על ילדים, מה שהם עושים בכספי החיסכון שלהם, זה לחשוב לקנות כלי נשק.

חנין זועבי: אני תוהה אם אנחנו מדברים על קורבנות של רוב האוכלוסייה כקורבן לפשע מול אחוז קטן של פושעים.

חנין זועבי: אולי הקורבן עצמו מתחיל גם להפנים שאין לו כלי ואין לו דרך להיות פתוח, אין לו גוף שיבטיח אותו ואז הוא אומר, אוקיי, אני אקח את הביטחון לעצמי.

חנין זועבי: אני חושבת שהתופעה היא יותר חמורה ממה שאתה תיארת.

חנין זועבי: יש תחושה ויש ביקורת ברחוב הערבי, למה אתם ממשיכים לדרוש מהמשטרה?

חנין זועבי: אין לנו אמון במשטרה.

חנין זועבי: אל תגישו דרישות אפילו למשטרה.

חנין זועבי: אתם בוטחים במשטרה?

חנין זועבי: המצב הוא הרבה יותר גרוע ממה שאתה תיארת.

חנין זועבי: אפילו המשטרה התחילה, אני חושבת, להסיק מסקנה שהיא צריכה לעשות משהו.

חנין זועבי: המשטרה עכשיו היא בשלב אחר מלפני כמה חודשים.

חנין זועבי: היא עכשיו שומעת את הביקורת, את הכעס והיא מתחילה להבין שהיא מאבדת שליטה על הרחוב הערבי.

חנין זועבי: אני חושבת שזה לא מהאינטרס שלה.

חנין זועבי: כאשר אנחנו אומרים משטרה, אנחנו מתייחסים לא למשטרה פוליטית שעוצרת אותנו בהפגנה ורודפת אחרינו בהפגנה.

חנין זועבי: אנחנו רוצים משטרה אזרחית וזו דרישה.

חנין זועבי: המסקנה שהמשטרה הגיעה אליה היא המסקנה הלא נכונה.

חנין זועבי: היא ממשיכה באותו קו של היגיון שהיא אומרת, אוקיי, אני אעשה more of the same, יותר שוטרים לאותו גישה.

חנין זועבי: יותר שוטרים שהם ממשיכים להסתובב מסביב לבעיה.

חנין זועבי: מה הבעיה?

חנין זועבי: מה המדד של ההצלחה?

חנין זועבי: איזה תוכנית משטרה אנחנו כחברה אומרים, את התוכנית הזאת אנחנו יכולים לבטוח בה, תוכנית שמכריזה על מלחמה בארגוני הפשע.

חנין זועבי: מה שאתה עושה, תעשה מה שאתה רוצה.

חנין זועבי: אם אתה לא מכריז על מלחמה בארגוני הפשע, על תזלזלו באינטליגנציה של החברה הערבית.

חנין זועבי: אוקיי, בידיכם הכוח.

חנין זועבי: אתם יכולים להעסיק את השוטרים כבלשים אחרי המפגינים, אבל לפחות אל תזלזלו באינטליגנציה של הרחוב הערבי.

חנין זועבי: אין תוכנית עם יעדים ועם תכנון זמנים של מלחמה בארגוני הפשע.

חנין זועבי: אנחנו לא יכולים לבטוח בסיסמא הזאת של מלחמה בפשע, של מלחמה באלימות.

חנין זועבי: אני אתן לך כמה מדדים אובייקטיבים, שלא יגידו שאנחנו ממציאים ואנחנו מסיתים.

חנין זועבי: לפני חודשיים נעשתה סולחה באיזשהו ישוב, ואני מדברת על תופעה אבל אני אתן לך דוגמא.

חנין זועבי: הסולחה בהתערבות המשטרה הייתה בין ארגון פשע לבין הקורבן תחת הכיסוי והתמיכה והתיווך של המשטרה.

חנין זועבי: במקום שהמשטרה תעצור את המשתתפים בארגוני הפשע, היא עושה סולחות.

חנין זועבי: היא לא תופסת את הנשק של ארגוני הפשע וכאשר פונים למשטרה, אומרים, למה אתם לא תופסים את הנשק של ארגון הפשע הזה שמאיים?

חנין זועבי: היא אומרת, אבל זה מקלקל את הסולחה.

חנין זועבי: המשטרה נהפכה למתווך ואנחנו אחראים על זה.

חנין זועבי: אנחנו, חברי כנסת, לא רוצים להאשים סתם, כי זה החיים שלנו.

חנין זועבי: זה החיים של הילדים שלנו וזה חשוב מה שאנחנו אומרים.

חנין זועבי: המשטרה הופכת למתווכת בין ארגוני פשע לבין הקורבן.

חנין זועבי: עוד דוגמא אחת ואני אסיים.

חנין זועבי: במקום לתפוס את ראש הכנופיה, למשל הרצח של שאפיק קבהא, אז רודפים את הרוצח הישיר, מאשימים אותו סעיף של 14 שנות מאסר.

חנין זועבי: הם יודעים שיש מי ששלח את הרוצח של שפיק קבהא אבל הם לא רודפים אחרי כנופיות הפשע.

חנין זועבי: הם עכשיו שמים קופסאות לאיסוף הנשק ליד השלטון, ליד אני לא יודעת מה, ואז יש בדיחה בחברה הערבית, מי ישדוד את הקופסאות של הנשק שאוספים.

חנין זועבי: אין להם תוכנית להפסיק את יחסי הידידות ואנחנו אומרים את זה בשיא האחריות.

חנין זועבי: יש יחסים של ידידות בין המשטרה לבין ארגוני הפשע.

חנין זועבי: צריכים להפסיק את יחסי הידידות בין המשטרה לבין ארגוני הפשע, להתחיל להילחם בארגוני הפשע שאתם מעסיקים אותם כמשת"פים.

חנין זועבי: תפסיקו עם זה.

דוד אמסלם: תודה רבה.

דוד אמסלם: חבר הכנסת טלב אבו עראר, בבקשה.

טלב אבו עראר: כבוד היושב ראש, אני קודם כול מברך ומודה לך על הדיון הזה שבאמת יזמת אתה אישית, כך הבנתי.

טלב אבו עראר: זה לא היה דיון מהיר.

טלב אבו עראר: הייתה כאילו הצעה אחרת.

טלב אבו עראר: בנוסף למה שדיברו חבריי, באמת כאן אני שואל שאלה.

טלב אבו עראר: מי השולט כאן, המשטרה או ארגוני הפשע?

טלב אבו עראר: אני יכול לומר שאנחנו כאזרחי המדינה איבדנו את הביטחון האישי ביישובנו, בערים שלנו, בכל מקום שנהיה, לכן או שזו מדיניות מכוונת אצל המשטרה או שהמשטרה תרים ידיים ותגיד באמת, אנחנו חלשים מול האלימות, מול הפשע שאנחנו רואים ביישובים הערבים.

טלב אבו עראר: רק בששת החודשים האחרונים, ככה פורסם, 39 רציחות ביניהן 6 נשים, ככה פורסם אתמול.

טלב אבו עראר: קראתי, אדוני המפכ"ל.

טלב אבו עראר: מאות אלפי נשקים לא חוקיים ביישובים הערביים.

טלב אבו עראר: 80% מהנשק הזה הוא במגזר הערבי.

טלב אבו עראר: 80% מהנשק הבלתי חוקי בישראל הוא במגזר הערבי.

טלב אבו עראר: הידעת, מכובדי המפכ"ל, כבוד צמרת המשטרה שיושבת כאן שאנחנו נהרגים מהנשקים של המשטרה?

טלב אבו עראר: ידעתם את זה?

טלב אבו עראר: מהנשקים של הצבא.

טלב אבו עראר: שר ביטחון הפנים הוא בעצמו מודה.

טלב אבו עראר: הנשק הלא חוקי.

דוד אמסלם: זאת אומרת שהוא נגנב מהצבא ומגיע לגורמי הפשע אצלכם.

טלב אבו עראר: נכון מאוד.

טלב אבו עראר: זו הודעתו של השר לביטחון הפנים שאמר, הנשק הזה הוא ברובו מהצבא בישראל.

טלב אבו עראר: חיילים מוכרים נשקים לעבריינים.

<מפכ"ל המשטרה רוני אלשיך: אמרת מהמשטרה, לכן קפצתי.

טלב אבו עראר: גם מהמשטרה.

<מפכ"ל המשטרה רוני אלשיך: לא.

טלב אבו עראר: יש לערבים נשקים יותר טובים מהאנשים שלך, ברמה בינלאומית.

טלב אבו עראר: מאיפה מביאים את הנשק הזה?

טלב אבו עראר: לא יודע.

טלב אבו עראר: כמה שדיברנו, כמה ועדות הוקמו, כמה דנו בזה, אבל ללא תוצאה, לכן אני מציע כמה הצעות מעשיות.

טלב אבו עראר: אני מציע להקים ועדה בראשות ועדת המעקב שהיא מיוצגת מכל המשרדים הממשלתיים.

טלב אבו עראר: ההצעה השנייה, אימוץ תוכנית מיוחדת לסובלנות בבתי הספר התיכוניים.

טלב אבו עראר: המלחמה בסמים גם.

טלב אבו עראר: חיזוק תוכנית עיר ללא אלימות בהקמת ועד מקומי בכל יישוב.

טלב אבו עראר: חיזוק משמרות השמירה בערים כמו בעיר כפר קאסם.

טלב אבו עראר: אני הייתי מעודד משמרות כאלו בכל יישוב ויישוב ערבי והמשטרה גם תעזור ותסייע, ולאמץ אפילו.

טלב אבו עראר: הוספת תקציבים ופתיחת סניפים לשיקום האסירים המשוחררים, כי מאוד חשוב.

דוד אמסלם: תודה.

דוד אמסלם: חבר הכנסת אכרם חסון, בבקשה.

אכרם חסון: בוקר טוב.

אכרם חסון: תודה אדוני היושב ראש על הדיון, נדמה לי החמישי שאני משתתף איתך בשנה האחרונה כאן, גם המפכ"ל וגם ראש אגף החקירות וגם ידידנו חכרוש שהשתתף בחלק מהדיונים.

אכרם חסון: בדיון האחרון שהשתתפו איתך, אדוני היושב ראש, אני אזכיר לך, היה דיון סגור בוועדת הפנים.

אכרם חסון: השתתפנו רק שלושה חברי כנסת ושם שמענו שניצב חכרוש, בן אחותו נרצח.

אכרם חסון: שמענו את ראש מועצה שאחיו נרצח ושמענו ראש מועצה שלעבר מכפר קאסם שבנו נרצח.

אכרם חסון: מאז אנחנו רואים שהתמונה היא יותר קודרת, יותר קשה.

אכרם חסון: כל יום רציחות.

אכרם חסון: שלשום נרצח צעיר בבית ג'אן.

אכרם חסון: לפני שבועיים ירו על עשרה צעירים שהיו בחורשה בעוספיא.

אכרם חסון: פצעו שלושה בצורה קשה מאוד.

אכרם חסון: לפני שבוע ירו על משפחה של אנשי עסקים מעוספיא, שבעים כדורים.

אכרם חסון: אני ביקרתי אצלם בבית, ואנחנו ממשיכים ככה להתגלגל ולשמוע כל יום על סיפור חדש.

אכרם חסון: אין ספק שאנחנו טוחנים מים.

אכרם חסון: לצערנו הרב אין שום קידום בדברים שאנחנו מבקשים, גם המשטרה וגם אנחנו כאזרחים או מקבלי החלטות.

אכרם חסון: אנחנו רוצים לראות שינוי בשטח.

אכרם חסון: לצערי הרב אין שינוי בשטח אלא המצב הוא יותר קשה.

אכרם חסון: לעניות דעתי, גם אנחנו שוכחים שיש לנו מערכת חינוך.

אכרם חסון: קודם כול אנחנו רואים שילדי ישראל הם ילדים יותר אלימים, גם יהודים וגם ערבים יחד, ואנחנו לא משקיעים מספיק במערכת החינוך.

אכרם חסון: הרי כדי לגדל דור חדש, אחר, שישמור על הערכים, על הכבוד, על המסורת, על הציונות, על כל מה שצריך בכל מגזר ומגזר צריך להשקיע במערכת החינוך.

אכרם חסון: צריך תרבות שונה ואנחנו לא משקיעים שם ולכן הילדים היום מתגאים במעשי פשע ובעבריינות.

אכרם חסון: אנחנו רואים שיש עבריינות בבתי ספר נגד מורים, נגד מנהלים, נגד ילדים בתוך החברה עצמה.

אכרם חסון: מצד שני, אני שומע מאנשי משטרה שיש בעיה לקטוע את התופעה הזאת ולהילחם, כי חסר משאבים.

אכרם חסון: אנחנו לא שמענו אף פעם כאן, אדוני היושב ראש, איתך יחד, שחסר תקציב למשטרה.

אכרם חסון: זה באמת לעשות תוכנית חומש כמו שעושים בעיריות, במועצות.

אכרם חסון: היום זו אופנה גם איך לפתח את הגליל, תוכנית חומש, איך לקדם את הדרוזים, תוכנית חומש, איך לקדם את הערבים, תוכנית חומש, איך לקדם את הבדואים, תוכנית חומש, אז למה שלא תהיה תוכנית חומש אם אנחנו צריכים וזה משנה ובאמת תורם הרבה ונדע בדיוק מה המשטרה צריכה כדי שסוף סוף לא נבוא בטענות, אנחנו למשטרה והמשטרה לנו כאזרחים ערבים, משתפים פעולה, לא משתפים פעולה.

אכרם חסון: זה לא מעניין את אף אחד.

אכרם חסון: אנחנו רוצים ביטחון אישי בכל ישוב וישוב.

אכרם חסון: אנחנו לא רוצים לראות צעירים נרצחים.

אכרם חסון: אני אומר לך, לפני כמה ימים פנה אלי צעיר שהיה בסטלה מאריס בחיפה, במקום מרכזי ליד שתי מסעדות.

אכרם חסון: באו, שברו לו את הזכוכית, נכסנו לרכב, גנבו את הכול.

אכרם חסון: ירד לתחנת המשטרה.

אכרם חסון: אמרו לו, תשמע, כל יום יש לנו עשרות כמוך, אז התיק נסגר אחרי שבוע, והבן אדם, נגבו לו כל דבר שהיה באוטו, גם דברים יקרי ערך, לכן היום אם אתה הולך ומתלונן ואין לך מי שיעזור לך כי למשטרה אין כוחות ואין משאבים ואתה אזרח, אם תיקח את החוק לידיים, אתה תסתבך.

אכרם חסון: מצד שני אני רואה שחבר כנסת מסתבך או שר מסתבך, למחרת הוא בכותרות.

אכרם חסון: לא חשוב אם הוא זכאי או לא זכאי אחרי זה, אבל קודם כול עושים כותרת מזה.

אכרם חסון: מה עם האזרח הפשוט שנפגע כל יום?

אכרם חסון: למה אנחנו לא נלחמים בכל אלה שבאים ויורים?

אכרם חסון: אני אספר לכם על סיפור בדאליית אל כרמל.

אכרם חסון: פנה אלי אזרח לפני חודשיים.

אכרם חסון: הלכתי אליו ב-24:00 בלילה.

אכרם חסון: באה משפחה, ירתה עליו עשרים-שלושים כדורים, למה?

אכרם חסון: כי הוא היה חייב למישהו, קבלן אחר והקבלן מכר את התיק שלו למשפחת פשע.

אכרם חסון: היו מוכרים את התיקים בחובות אזרחיים למשפחות פשע, והם, לא מעניין שום דבר.

אכרם חסון: אני קניתי את התיק, אתה חייב לשלם לי, אם לא, אני יורה על הבית.

אכרם חסון: כמעט שם רצחו את האישה והילדה בבית, ולכן הוא רץ למכובדים.

אכרם חסון: המכובדים יושבים עם עבריינים ועם משפחות פשע ומגיעים לסיכום.

אכרם חסון: מתפשרים על הסכום, סוגרים אותו ונגמר הסיפור, בלי משטרה, בלי לערב אף אחד, כי אם יערבו את המשטרה לא יצא מזה שום דבר, ככה הם מבינים.

אכרם חסון: מצד שני הם רוצים שקט ולא רוצים לירות.

אכרם חסון: זה עושים ראשי מועצות, זה עושים נבחרי ציבור.

אכרם חסון: זה עושים כל האנשים שהם מקבלי החלטות בחברה שלנו, כך שאם כולם ככה יתחילו להתעסק, סימן שמצבנו הוא מתחת לאדמה.

אכרם חסון: אנחנו קבורים מתחת לאדמה במצב בלתי נסבל, בלתי אפשרי.

אכרם חסון: מצד שני אדוני המפכ"ל, אני חייב לספר לך את האמת.

אכרם חסון: אני מסתובב בכל היישובים.

אכרם חסון: אני אומר, היחס במגזר היהודי מבחינת המשטרה הוא פי אלף יותר מהיחס במגזר הערבי.

אכרם חסון: יכול להיות שאנחנו שומעים גם מידידתי נאוה בוקר אומרת שאנחנו לא משתפים פעולה, אבל יש כאלה ששיתפו פעולה ונרצחו.

אכרם חסון: יש כאלה ששיתפו פעולה ולא השתלם להם.

אכרם חסון: אם האזרח ידע שהוא הולך לשתף פעולה ולא משתלם לו, למה שישתף פעולה?

אכרם חסון: אם אתה לא שומר עליו ואתה לא נותן לו ביטחון שהוא אזרח טוב, מי שעוזר למשטרה ומי שחושב שזה רווחה חברתית לו ולמשפחתו והמשטרה באה לעזור לנו וזה הקדמה שלנו, אבל בסופו של דבר אין לו שום ביטחון.

אכרם חסון: מחר יבואו, יזרקו רימון עליו ומחר ירו עליו ואין דין ודין דיין, אז למה שישתף פעולה עם המשטרה?

אכרם חסון: לכן זה חשוב מאוד שאנחנו נשנה את התפיסה ונתחיל אולי בתוכנית חומש.

דוד אמסלם: תודה רבה.

דוד אמסלם: חבר הכנסת ג'מעה אזברגה, בבקשה.

ג'מעה אזברגה: טוב, אני גם כן מצטרף לכל מה שאמרו חבריי לפני כן, אבל אני רוצה להעלות נקודה אולי שונה לגבי הנושא של אלימות ובניית אמון, מצד אחד, וכל הפרוספקטים שאנחנו רואים, שלטי חוצות שעושים, מצד אחד.

ג'מעה אזברגה: מצד שני, אני מאמין שאם המשטרה רוצים, הם יכולים.

ג'מעה אזברגה: אני אתן דוגמא למשל מה שהיה הפשע הארגוני, הפשע בנתניה.

ג'מעה אזברגה: המשטרה עשתה תוכנית והתוכנית הזאת, היא כבר ניקתה את נתניה מארגוני הפשע.

ג'מעה אזברגה: אולי נשאר פה ושם אבל הרוב המכריע, כל המשפחות, אברג'יל וכל זה, או שהמשטרה הגיעה למצב שהיא עצרה אותם או שהם חיסלו אחד את השני בארגוני הפשע.

ג'מעה אזברגה: אני חושב, אם המשטרה רוצה, היא יכולה.

ג'מעה אזברגה: זה אני מאמין.

ג'מעה אזברגה: משטרות בדרך כלל בעולם הולכות בדרך כלל לכיוון של האנשים החלשים.

ג'מעה אזברגה: פה לצערי המשטרה בכלל לא בכיוון הזה ואני ממליץ המלצה.

ג'מעה אזברגה: אם אנחנו ניקח היום איך נתפסת המשטרה בעיני האזרחים הערבים, היא נתפסת רע.

ג'מעה אזברגה: הבן אדם שהורס את הבית שלי זה בחסות המשטרה או בשמירה של המשטרה.

ג'מעה אזברגה: איך אנחנו יכולים לבנות את האמון הזה?

ג'מעה אזברגה: יחידת יס"מ, אתה רואה שומרים שבאים להרוס את הבית והילד מסתכל ומי שומר על זה שהורס את הבית?

ג'מעה אזברגה: זה המשטרה.

ג'מעה אזברגה: ככה נתפס.

ג'מעה אזברגה: לא יעזור.

ג'מעה אזברגה: כוח אדם, נקודה חשובה מאוד.

ג'מעה אזברגה: כוח האדם שנקלט למשטרה, לדעתי צריך אולי גם להעביר אותו קורס שלא יהיה אלים כלפי האזרח הערבי, לפני זה.

ג'מעה אזברגה: הרמה של כוח האדם שנקלטת למשטרה אולי צריכה לעשות שינוי בתפיסה של המשטרה או להעביר אותם קורס לפני זה.

דוד אמסלם: לא הבנתי.

דוד אמסלם: אתה מתכוון שהשוטרים במשטרה מוכוונים כדי להיות אלימים מול ערבים?

דוד אמסלם: אני לא רוצה לקחת את הדיון לשם, רבותיי.

דוד אמסלם: יש לי רעיון.

דוד אמסלם: אני יזמתי את הדיון.

דוד אמסלם: הדיון מבחינתי הוא דיון אזרחי, רבותיי.

ג'מעה אזברגה: דיון אזרחי לכל דבר.

ג'מעה אזברגה: אני מדבר גם אזרחי.

דוד אמסלם: עזבו את התלונות כרגע שלכם מול המשטרה או מול המדינה בהיבטים אחרים.

דוד אמסלם: שימו בצד.

דוד אמסלם: זה לא הנושא.

דוד אמסלם: הנושא הוא ארגוני פשע בתוך המגזר הערבי, שאני מאמין שאם לא יעצרו שם, הם יזלגו לכל הארץ.

דוד אמסלם: זה לא נעצר בגיאוגרפיה, אז בוא תתמקד שם.

דוד אמסלם: עזוב עכשיו תלונות אחרות שיש לך.

ג'מעה אזברגה: כוח האדם שנכנס למשטרה צריך להיות גם שיהיה מיומן איך להתייחס גם לאוכלוסייה בצורה שווה.

ג'מעה אזברגה: זה מה שרציתי להגיד.

ג'מעה אזברגה: תודה.

דוד אמסלם: תודה רבה.

דוד אמסלם: חבר הכנסת עיסאווי פריג', בבקשה.

עיסאווי פריג': שלום רב לכולם.

עיסאווי פריג': ברכות על הדיון.

עיסאווי פריג': שלום ידידנו המפכ"ל.

עיסאווי פריג': חברים, אני שנים מנסה לחשוב מחוץ לקופסה.

עיסאווי פריג': דיונים רבים התקיימו והדברים חוזרים ונשנים על עצמם.

עיסאווי פריג': כבוד המנכ"ל, בוא נחשוב בשיח.

עיסאווי פריג': מבחינה סטטיסטית, הסטטיסטיקה לא לטובת המערכת, אם זה מספר ההריגות, מספר הפענוחים, חוסר הביטחון האישי.

עיסאווי פריג': כל המהלך לא לטובת המערכת.

עיסאווי פריג': אתה שנמצא בראש המערכת ואתה רואה את הנתונים הסטטיסטיים האלו, אתה צריך לתת מענה.

עיסאווי פריג': היו לפניך וגם אתה.

עיסאווי פריג': נכון לעכשיו אין מענה.

עיסאווי פריג': אני לא רוצה עכשיו להתחיל לזרוק אבן, זה אשם או זה אשם.

עיסאווי פריג': לכולנו יש חלק באשמה.

עיסאווי פריג': זה אחד.

עיסאווי פריג': שתיים, כל עוד, ואני פונה לצמרת המשטרה ולכבוד המפכ"ל בעצמו.

עיסאווי פריג': כל עוד ביסוד החשיבה שלכם, לא כולכם, חלק מכם, אין שיתוף פעולה מצד האוכלוסייה הערבית, מעלימים ראיות אחרי רצח, יש תופעות תרבות פסולות אצל הערבים מבחינת מריבה, אלימות.

עיסאווי פריג': כל עוד הדברים האלו ביסוד הניתוח וההחלטה שלכם, אנחנו לא נתקדם לאף מקום.

עיסאווי פריג': פשוט מאוד לא נתקדם לאף מקום.

עיסאווי פריג': אנחנו נמצאים בתוך חברה וחלק מציבור בתוך מדינת ישראל.

עיסאווי פריג': מתפקידה של המערכת הביטחונית במיוחד במשטרה לתת מענה וביטחון עצמי לי כאזרח.

עיסאווי פריג': נקודה.

עיסאווי פריג': זה תפקידך.

עיסאווי פריג': אם יחסר לך כלים, תבקש.

עיסאווי פריג': זה תפקידך.

עיסאווי פריג': אל תטיל את האחריות עלי מכל מיני נימוקים שאני משתתף בישיבות.

עיסאווי פריג': מעלימים ראיות, לא משתפים פעולה.

עיסאווי פריג': הדבר הזה שאני רציתי לספר, עכשיו בדרך שמעתי על מכת גניבות בעמק חפר.

עיסאווי פריג': חוק דרומי הופעל וכל מיני סיפורים.

עיסאווי פריג': אתם חוזרים ואומרים, אנחנו זקוקים, וחברת הכנסת בוקר התעקשה על זה, שיתוף פעולה של האזרחים.

עיסאווי פריג': האם ניסיתם לחשוב על פיקוח עירוני בחברה הערבית ברמת שיתוף הפעולה בין הפיקוח העירוני לבין המשטרה?

עיסאווי פריג': כי יש מסקנה אחת מכל הדברים שאנחנו מדברים, ואקום.

עיסאווי פריג': אין ואקום.

עיסאווי פריג': אם אתם לא נמצאים, אחרים ימלאו תפקידכם.

עיסאווי פריג': לא יעזור לכם בית דין.

עיסאווי פריג': ואקום אין.

עיסאווי פריג': ואקום לא קיים.

עיסאווי פריג': אני רוצה להגן על עצמי, אני אגן על עצמי.

עיסאווי פריג': ואקום לא יהיה.

עיסאווי פריג': מה שהיה בכפר קאסם, שאנחנו מגנים את כל מעשי האלימות על כמה וכמה שריפת ניידות משטרה, דבר שאנחנו מוחים ומגנים, אבל האווירה והתחושה שהייתה בכפר קאסם, שהגיעו מים עד נפש.

עיסאווי פריג': התושבים שרואים שאין להם ביטחון ומסוגל כל תושב וכל ילדה לקבל כדור ברחוב, לא יכולנו לתפוס את זה, אז המצב הזה לא יכול להימשך, אדוני המפכ"ל.

עיסאווי פריג': אתם חייבים לתת לנו פתרונות.

עיסאווי פריג': זה מחובתכם, לא מחובתנו.

דוד אמסלם: תודה.

דוד אמסלם: חבר הכנסת איימן עודה, בבקשה.

איימן עודה: אדוני היושב ראש, אי אפשר להפריז בחשיבות הישיבה הזו.

איימן עודה: אין יותר חשוב ממנה.

איימן עודה: אין.

איימן עודה: אני חושב שהנושא העיקרי, כבוד המפכ"ל, כל צמרת המשטרה, הוא השאלה האם המשטרה מתייחסת לערבים כאל אזרחים או אל קבוצה שצריך לנהל אותה עד שנגיע, אני לא יודע, למצב מסוים.

איימן עודה: האם הם במרכז או שהם החצר האחורית של המדינה?

איימן עודה: אני חושב שזהו הדבר העיקרי.

איימן עודה: במידה ואנחנו מפנימים שהאזרחים הערבים הם אזרחי המדינה, אז כל הרוג הוא הרוג מאזרחי המדינה.

איימן עודה: הוא לא הרוג מהערבים.

איימן עודה: הוא לא הרוג מחצי האחרים.

איימן עודה: אני חושב שההפנמה העמוקה הזו היא הדבר העיקרי בכל נושא טיפול המשטרה בקשר לאוכלוסייה הערבית.

איימן עודה: אני רוצה לתת דוגמא אחת.

איימן עודה: אתמול, נחשב אצלנו בשם ואיל עוואד שמע שיש שחיתות בקרב המשטרה באום אל פאחם, אז שלח ושאל את דוברת המשטרה.

איימן עודה: שלחה לו כך: "שוטר מאום אל פאחם, רכז מודיעין בתחנת המשטרה המקומית נחקר לאחרונה במחלקה לחקירת שוטרים.

איימן עודה: השוטר חשוד כי נהג לקבל טובות הנאה וכסף בתמורה לסיוע לעבריינים, כך במשך למעלה משנה".

איימן עודה: אמר לה, אבל אני שמעתי שגם באזור מג'דל כרום, בועיינה, דיר אל אסד יש עוד מקרה, אז שלחה לו כך: "בנוסף, שוטר מתחנת כרמיאל נהג גם הוא לקבל שוחד במשך תקופה ארוכה.

איימן עודה: גם הוא נחקר, זאת בתמורה לסיוע למקורבים ותיקים והוצאת מידע מהמשטרה".

איימן עודה: כלומר, זוהי אוזלת היד.

איימן עודה: כאשר לא מתייחסים לאוכלוסייה הערבית כאל ממש אזרחים, אנשים במרכז, לא בחצר האחורית, אז יש שם מערב פרוע, אפשר להתנהג בצורה זו או אחרת.

איימן עודה: אני חושב שזוהי הנקודה העיקרית, האם מופנם עמוק שהערבים הם אזרחים או לא.

דוד אמסלם: תודה.

דוד אמסלם: יש עוד מישהו מראשי הערים, נציג אחד שרוצה?

דוד אמסלם: אני אתן לשניכם.

דוד אמסלם: בבקשה, רק תגיד את השם.

<עאדל בדיר: עאדל בדיר, ראש עיריית כפר קאסם ודובר ועד ראשי הרשויות הערביות.

<עאדל בדיר: תודה אדוני היושב ראש על קיום הדיון ואני מקווה שזו התחלה, לא רוצה להגיד יריית פתיחה כי לא רוצים להשתמש במונחים של אלימות.

<עאדל בדיר: אני מקווה שזו התחלה ולא הסוף.

<עאדל בדיר: אני באמת מקווה כראש עיר שזו ההתחלה ולא הסוף.

<עאדל בדיר: קיבלתי ידיעה היום בבוקר שנפל עוד כדור ליד תינוק באום אל פאחם, וכתבו "בטעות".

<עאדל בדיר: אין דבר כזה בטעות.

<עאדל בדיר: הכדור נורה במכוון.

<עאדל בדיר: מישהו ירה.

<עאדל בדיר: כל כדור שנורה או לבתים או ברגליים זה כדור רוצח.

<עאדל בדיר: בסופו של דבר נרצחים המון אנשים.

<עאדל בדיר: במכתב שקיבלת אדוני היושב ראש, מהילד, היו 18.

<עאדל בדיר: תוך כמה ימים הגענו ל-39 ואני חושב, הבוקר כבר הגענו ל-40-41, והמספרים עולים.

<עאדל בדיר: השאלה מה צריך לקרות כדי באמת שיוכרז על מצב חירום לעניין לחימה בפשיעה בחברה הערבית.

חנין זועבי: איבוד מוחלט של שליטה.

<עאדל בדיר: האם צריכים להגיע למאות, שנתחיל לספור לא בדו ספרתי אלא בתלת ספרתי כדי שנגיע למצב הזה?

<עאדל בדיר: אני כראש עיר רוצה לשמור על החיים של הבנים שלי.

<עאדל בדיר: הבנים שלי אלה 25,000 תושבים מכפר קאסם.

<עאדל בדיר: אלה כל הבנים שלי.

<עאדל בדיר: אני איבדתי מהבנים שלי תוך פחות מששה חודשים, ששה ילדים צעירים בני 20, בני 22, 27, 28.

<עאדל בדיר: אני תוהה מה צריך לעשות.

<עאדל בדיר: את האמת?

<עאדל בדיר: יש לי הצעה.

<עאדל בדיר: אני חושב אני אכנע למי שהציע לי לפני כמה ימים לשבת עם ועדות הפשע, ואז אתם תיקנת ואמרתם, משפחות הפשע, ארגוני הפשע.

<עאדל בדיר: חזר המכובד ואמר, ועדות הפשע.

<עאדל בדיר: בסופו של דבר איך התפיסה?

<עאדל בדיר: אם אני כראש עיר אתחיל לתפוס את זה, אלה ועדות הפשע, אני אשב איתם ואני אקרא להם כדי לשמור על העיר שלי, כי אני רוצה לשמור על החיים של התושבים שלי.

<מפכ"ל המשטרה רוני אלשיך: אז מי שהציע לך את ההצעה הזאת היה ראש ארגון טרור.

<עאדל בדיר: אני לא דיברתי מי הציע.

<עאדל בדיר: יכול להיות שמישהו מחברי הכנסת.

<עאדל בדיר: אני באמת לא רוצה להיכנס לזה.

<עאדל בדיר: אם אנחנו היינו מדברים חינוך, היה מקובל עלי.

<עאדל בדיר: פעם אמר אחד מראשי הרשויות ודווקא בכפר קאסם, זה היה מקובל.

<עאדל בדיר: אמר, אני אקריב שלוש דורות, עניין של חינוך, כדי להעלות את רמת הבגרויות וזה מקובל, אבל אם אנחנו מדברים על חיי אדם, לא יעזור לי תוכניות ארוכות טווח.

<עאדל בדיר: תוכנית עיר ללא אלימות היא תוכנית מבורכת.

<עאדל בדיר: אני חשבתי כבר פעמיים לצאת ממנה ואפילו שלחתי מכתב רשמי, אני רוצה לצאת ממנה, כי היא תוכנית חינוכית ארוכת טווח, אבל בטווח הקצר אני רוצה לשמור על חיים.

<עאדל בדיר: נרצחים אנשים ביום יום, יהודים.

<עאדל בדיר: אתן לכם דוגמא.

<עאדל בדיר: בכפר קאסם כבר היו 15 רציחות.

<עאדל בדיר: מה יעזור לי הסטטיסטיקה שאני אתלה בכניסה של הכפר, שאחוזי הפענוח בחברה הערבית כמו בחברה היהודית?

<עאדל בדיר: בכפר קאסם נרצחו 15 ואפס פענוחים.

<עאדל בדיר: נכון, השר אמר לי בפגישה הקודמת, היו כאילו שני מעצרים.

<עאדל בדיר: זה לא שני מעצרים.

<עאדל בדיר: מעצר אחד.

<עאדל בדיר: עוד לא הוגש כתב אישום וזה מעצר של ימים.

<עאדל בדיר: מתוך 15 רציחות היה רק מעצר אחד, ביניהם ילד בן 9.

<עאדל בדיר: היה פרסום בפייסבוק, ואני אומר, מתי יגיע הזמן?

<עאדל בדיר: אולי כשנספור אלפים?

<עאדל בדיר: מתי יגיע הזמן שתגיד הממשלה, יש מצב חירום, בהוראת שעה צריך להילחם בארגוני הפשע?

<עאדל בדיר: היו שני פרסומים בפייסבוק משתי משפחות פשע.

<עאדל בדיר: אחד מהן הצטלם עם קלצ'ניקוב, עם M16, מתגאים בחבורה.

<עאדל בדיר: אחד תופס שניים והשניים לידו, כדור, כדור.

<עאדל בדיר: היום הם נמצאים בכלא באשמת רצח שני צעירים.

<עאדל בדיר: חודש אחרי הפרסום הזה מואשמים עדיין ברצח שני צעירים בכפר קאסם.

<עאדל בדיר: אחותם של אחד מוועדות הפשע פרסמה לפני חודש, אם אתם מעלים תפילות לשמיים, אנחנו מעלים נפשות ואנשים לשמיים.

<עאדל בדיר: עצורים על המקרה הזה שניים שכבר שוחררו, שניים-שלושה שמואשמים ברצח עוד צעיר ושני צעירים.

<עאדל בדיר: הרי הכתובת על הקיר.

<עאדל בדיר: בסופו של דבר אנחנו ניכנע לוועדות הפשע.

<עאדל בדיר: אני אולי אתחיל להפנים שאלה ועדות הפשע, לא ארגוני פשע, כי אני צריך לשמור על החיים של התושבים שלנו.

<עאדל בדיר: חינוך זה טוב בעניין עיר ללא אלימות, דברים אחרים.

<עאדל בדיר: צריך פעולה מיידית, להכריז מצב חירום.

<עאדל בדיר: נרצחים אנשים ביום יום לא רק בכפר קאסם, בכל הערים הערביות.

<עאדל בדיר: חלק מהפעולות המיידיות, עניין של המצלמות.

<עאדל בדיר: דרך אגב, בכפר קאסם התחלנו מיוזמתנו לאחר שאכזבנו אותנו, לא רוצה להגיד יותר, בעיר ללא אלימות ולקחו את הכסף שהיה.

<עאדל בדיר: אמרו לנו, מיועד למצלמות.

<עאדל בדיר: רישתנו שני שליש מהכפר.

<עאדל בדיר: 6 רציחות היו בשני כבישים כשלא היו בהם מצלמות.

<עאדל בדיר: אנחנו רוצים כסף מיידי להתקין מצלמות.

דוד אמסלם: תודה רבה.

עיסאווי פריג': כבוד היושב ראש, משפט אחד.

עיסאווי פריג': כבוד המפכ"ל, אני מבקש התייחסות בהמשך למה שעאדל שכני וראש העיר שלי דיבר.

עיסאווי פריג': אצלנו 90% ממקרי הרצח, התושבים יודעים מי רצח את מי.

<מפכ"ל המשטרה רוני אלשיך: גם המשטרה יודעת.

דוד אמסלם: תודה.

דוד אמסלם: ג'אבר, באמת שתי דקות, אני רוצה כבר להעביר את זכות הדיבור למפכ"ל ולצוות.

<עיסא ג'אבר: בוקר טוב לכולם, אני עיסא ג'אבר, ראש מועצת אבו גוש.

<עיסא ג'אבר: אני בא מהתחום של החינוך.

<עיסא ג'אבר: אני רוצה קודם להודות ליושב ראש על הכינוס הזה.

<עיסא ג'אבר: לדעתי כינוס הוועדה הזאת בהשתתפות הצמרת של משטרת ישראל זה דבר מבורך ואני מקווה שלא נסתפק רק בישיבה הזאת.

<עיסא ג'אבר: נושא האלימות הוא מגיפה שפוגעת קודם כול באזרחים חפי פשע שמחפשים ביטחון ובטיחות לעצמם ולשכנים שלהם.

<עיסא ג'אבר: לדעתי כול מה שהוצג כאן אלו נקודות חשובות שמשטרת ישראל וכול הנוגע בדבר צריך לקחת בחשבון, אבל אני רואה את הדברים אולי מזווית קצת שונה בזה שכל אירועי האלימות הקשים האלה הם סימפטום של מספר בעיות קשות הקיימות בתוך החברה הערבית ואם ניקח את המודל שנורבגי שמתייחס לנושא של האלימות, לדעתי הטיפול קודם כול צריך להתחיל מלמטה באופן מערכתי בליקויים במצבים הקשים שקיימים בתוך החברה הערבית, כי האלימות זה תוצר בלתי נמנע במידה ולא מתקנים את המצב הקשה הקיים בהרבה תחומים במגזר הערבי.

<עיסא ג'אבר: אני אתחיל ממערכת החינוך, הפורמלי והבלתי פורמלי.

<עיסא ג'אבר: יושב איתנו כאן האחראי על החינוך הבלתי פורמלי במגזר הערבי.

<עיסא ג'אבר: לדעתי הכול מתחיל בתקציבים ונגמר בתקציבים.

<עיסא ג'אבר: לתקצב כמה שאפשר יותר את מערכת החינוך הבלתי פורמלי, שעות פנאי, למסגרות חלופיות בתוך מערכת החינוך הערבית בנוסף לנושא של התעסוקה, בנוסף לנושא של זהירות בתאונות דרכים.

<עיסא ג'אבר: לדעתי נהרגים בתאונות דרכים פי כמה וכמה מאשר האלימות ולכן את הדברים האלה צריכים לקחת בחשבון ולטפל בהם ברמה המערכתית של ממשלת ישראל ולא רק לזרוק את הכול על משטרת ישראל.

דוד אמסלם: תודה רבה.

דוד אמסלם: עורך דין רסול, שלוש דקות, רק תן לנו את הנתונים ואחרי זה אני מעביר את זכות הדיבור למפכ"ל ולצוות.

<רסול סעדה: תודה אדוני.

<רסול סעדה: אני אנסה לרוץ עם הנתונים החשובים בסקר שלנו.

<רסול סעדה: כהקדמה מהירה, מדובר בחמישה סקרים שעשינו במסגרת המיזם שאני מנהל, קהילות בטוחות ביוזמת קרן אברהם.

<רסול סעדה: (הצגת מצגת) שלושה סקרים נעשו ביישובים שאנחנו עובדים בהם, שזה כפר קאסם, תמרה וג'אסר א-זרקא ועוד שני סקרים ארציים, אחד לציבור הערבי ואחר לציבור היהודי במדגמים רחבים, מדגמים של 402 וביישובים, 400, 300 ו-250, כך שהסקרים הם בהחלט מייצגים.

<רסול סעדה: לעניין שאלת בעיית האלימות, ואנחנו הגדרנו אותה ככה, אדוני, בסקר, עולה שבציבור הערבי 54% מהציבור חושב שקיימת אלימות במקום מגוריהם לעומת 14% בקרב הציבור היהודי.

<רסול סעדה: כמובן שהשיעורים הרבה יותר גבוהים.

<רסול סעדה: בג'אסר למשל אנחנו מגיעים ל-95%.

<רסול סעדה: זה אומר ש-100% מהכפר ג'אסר א-זרקא חושב שיש בעיה.

<רסול סעדה: שאלנו גם לעניין השימוש בירי וכאן ללא ספק זאת העובדה בשטח, אבל הסקר מראה ש-49%, חצי מהציבור הערבי חושב שקיים שימוש בנשקים וירי ביישובים שלהם לעומת 7% בקרב הציבור היהודי.

<רסול סעדה: אדוני, השקף הזה הוא מאוד מעניין.

<רסול סעדה: כששאלנו האם בשלוש השנים האחרונות היית קורבן לאלימות או למעשה פשיעה, בעצם בציבור הערבי ובציבור היהודי מדובר באחוזים שהם דומים.

<רסול סעדה: 3.3% בקרב הציבור היהודי אמרו שהיו קורבן לאלימות בשלוש השנים האחרונות ו-4% אמרו - - - .

<רסול סעדה: ככה אדוני, זה מאושש את הטענה הנשמעת בשטח שמדובר בקבוצות עברייניות שמצליחות להטיל אימים על האוכלוסייה בכללותה.

<רסול סעדה: בערים שבדקנו האחוזים קצת יותר גבוהים.

<רסול סעדה: ג'אסר א-זרקא – 12%, תמרה – 7% וכפר קאסם – 6%, כך שהנתונים הם בהחלט מדאיגים.

<רסול סעדה: שאלנו גם עד כמה אתה חש בטוח ביישוב שלך.

זאב בנימין בגין: סליחה, היות שהממוצע הוא נמוך ויש כאן ערים עם מספרים גבוהים, אתה יכול לציין ישובים שבהם המספרים עוד יותר נמוכים - - -

<רסול סעדה: בהחלט.

<רסול סעדה: אנחנו אמרנו שהסקר הארצי היה נפרד משלושת היישובים.

<רסול סעדה: שלושת היישובים, אנחנו עובדים בהם ולכן בדקנו אותם ספציפית.

זאב בנימין בגין: יש ישובים פחות מ-4%?

דוד אמסלם: כן, יש ישובים.

<רסול סעדה: בהחלט.

דוד אמסלם: כרגע הפירוט שלהם פחות חשוב.

דוד אמסלם: אחרי זה תעביר את זה לבני.

<רסול סעדה: בהחלט, אפשר להעביר גם את זה.

<רסול סעדה: מעליא למשל או כפרים של הגליל העליון עם פחות מהממוצע הזה.

זאב בנימין בגין: ואיך אנחנו משנים את זה?

זאב בנימין בגין: זה יכול להיות מקור ללקח.

<רסול סעדה: אדוני, בידיי רשימה של כל הרציחות שהיו מתחילת השנה, של 39.

<רסול סעדה: אם אנחנו מפענחים את זה, אפשר לרכז את הרציחות ביישובים ספציפיים.

דוד אמסלם: רסול, קח לך דקה לתת לנו את הנתונים שלדעתך הכי חשובים.

<רסול סעדה: לעניין תחושת הביטחון, אדוני, 32% מהציבור הערבי לא חש בטוח ביישובו לעומת 13%.

<רסול סעדה: כאן אדוני שקף מאוד מעניין.

<רסול סעדה: אנחנו שאלנו מי לדעתך אחראי לביטחון ביישוב שלך.

<רסול סעדה: יוצא שבקרב הציבור היהודי 63% חושבים שזאת האחריות של המשטרה לעומת 36% בלבד בקרב הציבור הערבי.

<רסול סעדה: מה שכן יותר מעניין, שבציבור הערבי 32% חושבים שהאחריות לדאוג לביטחון ביישוב זה על המשפחה ועל ההורים לעומת 1% בקרב הציבור היהודי.

<רסול סעדה: אנחנו שאלנו על המוכנות של הציבור הערבי לשותפות עם המשטרה, כך בשתי שאלות: האם אתה מוכן לקחת חלק במאבק באלימות ביישוב שלך?

<רסול סעדה: 70% מהציבור הערבי מוכן להיות פעיל ואקטיבי במאבק באלימות, ובאיזה מידה תהיה מוכן לדווח למשטרה על פשע או עבירה לה היית עד?

<רסול סעדה: אנחנו מגיעים ל-79%.

<רסול סעדה: 80% מהציבור הערבי מוכן לדווח ולשתף פעולה עם המשטרה במקום הזה.

<רסול סעדה: שאלנו על מידת האמון במשטרה, וכאן אדוני, אנחנו רואים תמונה שהיא יחסית קשה בשני המגזרים.

<רסול סעדה: 59% בקרב הציבור הערבי ועוד 54% בקרב הציבור היהודי.

<רסול סעדה: אם אני משווה את זה לסקר קודם שלנו משנת 2014 שערך ד"ר באדי חסייסי, אצל היהודים יש עלייה ב-100% אמון במשטרה ובקרב הציבורי הערבי יש עלייה של 50% באמון במשטרה בשלוש השנים האחרונות.

<רסול סעדה: באיזו מידה אתה מרוצה מפעילות המשטרה?

<רסול סעדה: גם אנחנו עדים שתושבים, גם היהודים וגם הערבים לא מרוצים מהפעילות במשטרה ביישובים, וכאן אדוני, אנחנו מגיעים לאמונה עמוקה כנראה בקרב האזרחים בישראל, גם הערבים וגם היהודים, כך ש-63% מהציבור הערבי חושב שנוכחות משטרתית גבוהה ביישוב תוביל בהחלט להורדה באלימות, ו-66% בקרב - - -

עיסאווי פריג': איך אתה מסביר את האחוז הנמוך בכפר קאסם?

<רסול סעדה: בכפר קאסם יש נקודת משטרה.

דוד אמסלם: תודה רבה.

דוד אמסלם: אנחנו פה לא עושים כרגע יום עיון לגבי הנושא הזה.

דוד אמסלם: <רסול סעדה:> שני שקפים אחרונים ואנחנו מסיימים את זה.

דוד אמסלם: אוקיי.

<רסול סעדה: אנחנו שאלנו האם אתה תומך בהקמת תחנת משטרה ביישוב שלך?

<רסול סעדה: בקרב הציבור הערבי 77% תומכים בהקמת תחנת משטרה.

<רסול סעדה: זה אומר, למרות אי שביעות הרצון מתפקוד המשטרה בתוך היישובים, עדיין אזרח ערבי רואה במשטרה הגורם העיקרי במאבק בפשיעה ובאלימות, כך שהם בעד הקמת תחנת משטרה.

<רסול סעדה: שאלנו גם לעניין שילוב ערבים במשטרה.

<רסול סעדה: 72% בעד שילוב ערבים במשטרה.

<רסול סעדה: הלכנו ושאלנו את השאלה היותר קשה שלי אישית גם היה נתון קצת מפתיע.

<רסול סעדה: האם אתה מוכן או בן משפחה שלך ישרת במשטרה?

<רסול סעדה: אנחנו מגיעים ל-48% שהם בעד.

<רסול סעדה: אדוני, שקף אחרון ובזה אני מסיים.

<רסול סעדה: אם אנחנו מסתכלים על קבוצות הגיל כך שהצעירים בחברה הערבית פחות מתלהבים מהעניין של ההשתלבות במשטרה יחסית לקבוצות גיל אחרות.

<רסול סעדה: אני חושב שזה גם קשור לסיבות חברתיות וכלכליות, כך שהשאיפות לקריירה הן שונות.

<רסול סעדה: אדוני, אנחנו מציעים שלושה דברים עיקריים כהמלצות אופרטיביות, בין אם זה על הסקר וגם מהניסיון שלנו במשך השנים.

<רסול סעדה: א', אנחנו חושבים שיש מקום היום כמו שהמכובדים כאן אמרו, להכריז על ערים ספציפיות או ישובים שהם מוכי פשיעה.

<רסול סעדה: ככאלו, להקצות להם את כל המשאבים הנדרשים, בין אם זה כוח אנושי, משאבים אנושיים, תשתיות, טכנולוגיות, מה שצריך על מנת להיכנס לתוך היישובים.

<רסול סעדה: אנחנו מאמצים ומציעים את המודל של ועדות קהילתיות, מייעצות.

<רסול סעדה: הכוונה לבנות מערך ופלטפורמה דו כיוונית בין הקהילה המקומית לבין המשטרה המקומית.

<רסול סעדה: כמובן אנחנו מדברים גם ברמות יותר גבוהות, כך שיהיה קשר ישיר בין המשטרה לבין ההנהגה המקומית, הרשויות המקומיות, פעילים מרכזיים, חברה אזרחית אשר יתוו את סדר העדיפות.

<רסול סעדה: מצד שני, נייצר מנגנון של דיווחים מצד המשטרה כך שהפעילות למען מיגור הפשיעה והאלימות תהיה משותפת, בשותפות ולא כל אחד ילך בכיוון אחר.

<רסול סעדה: הנושא השלישי, אדוני, אני חושב שהוא התמונה המשלימה של כל חוסר הביטחון האישי ביישובים הערביים, זה שירותי חירום.

<רסול סעדה: אי אפשר למצוא ישובים גם בלי משטרה, גם בלי מד"א, גם בלי כיבוי אש.

<רסול סעדה: אני חושב שיש מקום גם לבוא ולהגדיר את זה במשימה לאומית, להביא גם כמתחמי חירום, גם משטרה, גם מד"א, גם כיבוי אש כך שזו התמונה המשלימה של אי הביטחון.

דוד אמסלם: תודה.

דוד אמסלם: בבקשה, אדוני המפכ"ל.

<מפכ"ל המשטרה רוני אלשיך: טוב, אחד, אני שמח על הצגת הסקר, כי נדמה לי שהוא מציג את התמונה שאנחנו מכירים גם מהסקרים שלנו, גם מהמגע שלנו עם האוכלוסייה, ואני אופטימי למרות שהבעיה קשה.

<מפכ"ל המשטרה רוני אלשיך: קודם כול, מי שלא אופטימי, כדאי שיתפטר מתפקידו.

<מפכ"ל המשטרה רוני אלשיך: אני אופטימי.

<מפכ"ל המשטרה רוני אלשיך: יצאנו לתוכנית חומש.

<מפכ"ל המשטרה רוני אלשיך: כן, יש תוכנית חומש.

<מפכ"ל המשטרה רוני אלשיך: אולי היא לא מוכרת, מה לעשות.

<מפכ"ל המשטרה רוני אלשיך: למה היא חומש ולא תלת שנתית?

<מפכ"ל המשטרה רוני אלשיך: כי זה מה שהחליטה הממשלה.

<מפכ"ל המשטרה רוני אלשיך: קיבלנו משאבים.

<מפכ"ל המשטרה רוני אלשיך: אגב, אין מגזר שהתעצמות המשטרה מתפתחת בו יותר מאשר המגזר הערבי.

<מפכ"ל המשטרה רוני אלשיך: אנחנו מדברים על 1,350 תקנים לנושא טיפול במגזר הערבי בתוכנית חומש.

<מפכ"ל המשטרה רוני אלשיך: רצינו לעשות את זה יותר מצומצם ויותר מהר, אבל זה המשאבים שיש לנו.

<מפכ"ל המשטרה רוני אלשיך: איתם אנחנו הולכים.

חנין זועבי: זה לא כמות השוטרים - - -

דוד אמסלם: חברת הכנסת זועבי, אני קורא לך לסדר פעם ראשונה.

דוד אמסלם: אני מבקש שלא תפריעי.

דוד אמסלם: זו פעם שלישית שאני מבקש ממך.

חנין זועבי: מפקירים את התמונה.

דוד אמסלם: אני קורא לך לסדר פעם שנייה.

חנין זועבי: מישהו צריך להקשיב לנו.

חנין זועבי: הוא מזלזל.

דוד אמסלם: חברת הכנסת זועבי, אם את מדברת עוד משפט, את יוצאת החוצה.

חנין זועבי: אנחנו הגשנו לך מכתב.

דוד אמסלם: אז אני מבקש ממך, עוד משפט ואת יוצאת החוצה.

<מפכ"ל המשטרה רוני אלשיך: מדובר בתוכנית מאוד מפורטת שכוללת את כל המרכיבים, ממה שנקרא השיטור הגבוה והלחימה בפשיעה.

חנין זועבי: איפה התוכנית?

דוד אמסלם: אני מבקש לא להפריע.

דוד אמסלם: חברת הכנסת זועבי, אם את רוצה לצאת, אז תקומו ותצאי.

דוד אמסלם: אל תכריחי אותי להוציא אותך.

חנין זועבי: אני רוצה להישאר.

דוד אמסלם: את לא תדברי יותר.

חנין זועבי: לשאול.

דוד אמסלם: רק אם אני אתן לך את רשות הדיבור.

<מפכ"ל המשטרה רוני אלשיך: מדובר בתוכנית מפורטת, פרוסה על חמש שנים.

<מפכ"ל המשטרה רוני אלשיך: אנחנו עומדים בקצב של התוכנית ואני שמח לבשר שהתוכנית מתקדמת על פי הקצב, כלומר, על פי המשאבים שניתנו לנו.

<מפכ"ל המשטרה רוני אלשיך: נכון, היו שנים שהיה למשטרה קושי לגייס.

<מפכ"ל המשטרה רוני אלשיך: היום אין לנו קשיי גיוס.

<מפכ"ל המשטרה רוני אלשיך: אנחנו עומדים במדדים ובתוכנית גם של הגיוס בכלל וגם של יעד הגיוס של שוטרים מוסלמים שהם חלק מהתוכנית.

<מפכ"ל המשטרה רוני אלשיך: מדוע צריך שוטרים מוסלמים?

<מפכ"ל המשטרה רוני אלשיך: מהסיבה המאוד פשוטה, שכדי שאזרח באום אל פאחם ירגיש, יחשוב, יאמין שיש משטרה לאומית, הוא צריך לדעת שהאח שלו אוכף בראשון לציון, ואם הוא לא יודע שהאח שלו אוכף בראשון לציון, הוא לא מאמין שיש משטרה לאומית.

טלב אבו עראר: אני שואל שאלה - - -

דוד אמסלם: טלב, אנחנו באנו לשמוע את המפכ"ל.

דוד אמסלם: אני מבקש, אל תפריע לי בניהול הדיון.

דוד אמסלם: חברת הכנסת זועבי, מספיק להפריע.

דוד אמסלם: תכבדו את המפכ"ל.

דוד אמסלם: אני לא מבין.

דוד אמסלם: אתם דיברתם, הוא לא הפריע לאף אחד.

חנין זועבי: אבל שהוא יכבד - - -

דוד אמסלם: דרך אגב, אני מבקש ממך לצאת.

דוד אמסלם: אני מבקש להוציא את חברת הכנסת זועבי.

חנין זועבי: שהוא יציג - - -

דוד אמסלם: אני מבקש, הוא לא עובד אצלך עכשיו כאיזה ילד בכיתה.

דוד אמסלם: הוא הגיע, כיבד אותנו כאן.

דוד אמסלם: אתם אמרתם את מה שאמרתם.

דוד אמסלם: הוא כתב את הכול ובא לענות לכם בכובד ראש ועכשיו את חושבת - - - .

דוד אמסלם: אני מבקש להוציא אותה.

דוד אמסלם: יש פה איזה סדרן?

<קריאה: אין סדרנים.

דוד אמסלם: אז אני מבקש ממך לקום ולצאת.

חנין זועבי: אז שיציג את התוכנית.

חנין זועבי: אין תוכנית.

נאוה בוקר: בסדר, היא תכננה את זה.

נאוה בוקר: היא תכננה לצאת, להפריע.

חנין זועבי: אין תוכנית ואתם משתפים פעולה עם ארגוני הפשע ואתם לא נלחמים עם ארגוני הפשע.

חנין זועבי: אתם מתווכחים בין ארגוני הפשע לבין הקורבנות.

דוד אמסלם: אני מבקש להוציא אותה.

חנין זועבי: אתם המשטרה עושים סולחות.

חנין זועבי: (חברת הכנסת חנין זועבי יוצאת ממליאת הוועדה.

חנין זועבי: )

נאוה בוקר: היא כבר תכננה לפני כן.

נאוה בוקר: אתה רואה אותה מתכוננת לקום.

נאוה בוקר: נו, באמת, מכירים את ההצגות האלה.

דוד אמסלם: נאוה בוקר, הדיון שלנו זה לא חברת הכנסת זועבי.

דוד אמסלם: אני מבקש, יש לנו משהו קצת יותר רציני, אז תכבדו את המפכ"ל.

דוד אמסלם: לא להפריע לו.

<מפכ"ל המשטרה רוני אלשיך: אנחנו התחלנו את התוכנית בשנת 2016, אמנם עם משאבים מאוד מצומצמים שהיו ב-2016.

<מפכ"ל המשטרה רוני אלשיך: תחילת ההתעצמות המשמעותית היא 2017-2018 ואילך.

<מפכ"ל המשטרה רוני אלשיך: התוכנית מתוקצבת ל-2017-2018 והיא עקרונית בהחלטת ממשלה ליתר השנים הקדימה.

<מפכ"ל המשטרה רוני אלשיך: כמובן שבתקציבים אחרי תקציב 2017-2018 יפתח הדיון מחדש וכולי תקווה שחברי הכנסת ידחפו על מנת שהמשך התוכנית תצא קדימה, גם מה שלא תוקצב מעבר ל-2017-2018 ושבעינינו זה מאוד קריטי.

<מפכ"ל המשטרה רוני אלשיך: אנחנו בכל זאת התחלנו מ-2016.

<מפכ"ל המשטרה רוני אלשיך: היות והבנו, ואני אגיד כאן את תפיסת עולמי.

<מפכ"ל המשטרה רוני אלשיך: תפיסת עולמי היא אחידה לכל השיטור בכל רחבי הארץ.

<מפכ"ל המשטרה רוני אלשיך: אין הבדל בין אזרח ערבי ובין אזרח יהודי ובין יוצא רוסיה ליוצא מרוקו או יוצא אתיופיה או חרדי.

<מפכ"ל המשטרה רוני אלשיך: אין הבדל.

<מפכ"ל המשטרה רוני אלשיך: שיעור קצר, סליחה, במחילה מכבודכם, בקרימינולוגיה.

<מפכ"ל המשטרה רוני אלשיך: כל אזרח, לא משנה על מה מדובר ובאיזה מגזר מדובר, לעולם נמצא בדילמה האם לפנות למשטרה או לא.

<מפכ"ל המשטרה רוני אלשיך: אישה מוכה עושה את החשבון אם כשהיא תיפנה למשטרה זה יועיל לה או זה יזיק לה.

מיכל רוזין: זה לא קשור - - -

<מפכ"ל המשטרה רוני אלשיך: אני מנסה להסביר כרקע כדי שתבינו את התפיסה שלנו.

<מפכ"ל המשטרה רוני אלשיך: אזרח שנתון לסחיטת דמי חסות עושה את החשבון, אני פונה למשטרה, כדאי לי או לא כדאי לי?

<מפכ"ל המשטרה רוני אלשיך: אולי אני אדגים את זה דווקא בזה.

<מפכ"ל המשטרה רוני אלשיך: לפני מספר חודשים עשינו מבצע גדול.

<מפכ"ל המשטרה רוני אלשיך: השקענו בו חודשים ארוכים על מנת לפרק ארגון פשיעה שנטל דמי חסות בצפון ומירר חיי אזרחים רבים ברחבי הצפון.

<מפכ"ל המשטרה רוני אלשיך: הליבה שלו הייתה בטובא זנגריה.

<מפכ"ל המשטרה רוני אלשיך: אני מדבר עכשיו על האזרחים שנחשפו לסחיטת דמי חסות.

<מפכ"ל המשטרה רוני אלשיך: מעטים מאוד הסכימו לתת עדות במשטרה לפני שעשינו את גל המעצרים.

<מפכ"ל המשטרה רוני אלשיך: מעטים נוספים הסכימו לתת עדות במשטרה.

<מפכ"ל המשטרה רוני אלשיך: לא שהם התקשרו למשטרה.

<מפכ"ל המשטרה רוני אלשיך: המשטרה פונה אליהם ואומרים להם, רבותיי, אתם נתונים לסחיטת דמי חסות, מבקשים שתיתנו עדות.

<מפכ"ל המשטרה רוני אלשיך: מעטים הסכימו אחרי המעצרים.

<מפכ"ל המשטרה רוני אלשיך: עוד רבים הסכימו אחרי שאנשים נעצרו עד החלטה אחרת ועוד מעטים נוספים אחרי שנעצרו עד תום ההליכים, ועד היום יש אזרחים שעדיין מפחדים לתת עדות במשטרה.

<מפכ"ל המשטרה רוני אלשיך: כלומר, אמון הציבור הוא לא שחור ולבן.

<מפכ"ל המשטרה רוני אלשיך: כל אזרח עושה את החשבון שלו וזה תהליך.

<מפכ"ל המשטרה רוני אלשיך: התהליך הזה צריך להתקדם.

<מפכ"ל המשטרה רוני אלשיך: כאשר האזרח מבין שהטיפול המשטרתי הוא אפקטיבי, הוא נוטה לדווח למשטרה.

<מפכ"ל המשטרה רוני אלשיך: ברור לחלוטין, נחזור נטו לתוך המגזר הערבי ומה שהוא סובל מעצמו.

<מפכ"ל המשטרה רוני אלשיך: אני לא מדבר כרגע על מגזר ערבי ומה שהוא מזיק למגזרים האחרים.

<מפכ"ל המשטרה רוני אלשיך: אגב, הרוב המכריע של האלימות זה בתוך המגזר פנימה.

<מפכ"ל המשטרה רוני אלשיך: בסופו של דבר אנחנו מדברים על תהליך.

<מפכ"ל המשטרה רוני אלשיך: אם במשך שנים המגזר הערבי לא קיבל שיטור כמו המגזר היהודי, לא ביום אחד הקערה מתהפכת, אין אינסטנט ואין פה עכשיו לקפוץ לתוכניות.

<מפכ"ל המשטרה רוני אלשיך: לא נעשה עוצר במגזר הערבי בשביל לעשות סדר.

<מפכ"ל המשטרה רוני אלשיך: לא נעשה את זה.

<מפכ"ל המשטרה רוני אלשיך: ככה לא פועלים מול אזרחים.

<מפכ"ל המשטרה רוני אלשיך: אנחנו לא בלבנון.

<מפכ"ל המשטרה רוני אלשיך: אנחנו פועלים מול אזרחי ישראל.

<מפכ"ל המשטרה רוני אלשיך: התהליך הוא מתסכל, נכון.

<מפכ"ל המשטרה רוני אלשיך: אנחנו חדר המיון.

<מפכ"ל המשטרה רוני אלשיך: כל מה שלא קרה בחינוך, לא קרה ברווחה, לא קרה בכל הדברים האחרים, נכנס לחדר המיון של המשטרה, זה נכון, אבל אנחנו אופטימיים ולכן אנחנו עושים בתוכנית את סדרי העדיפויות, מה צריך לעשות במהלך הראשון ומה צריך לעשות במהלכים שהם בוני האמון להמשך.

<מפכ"ל המשטרה רוני אלשיך: אנחנו התחלנו במסע מודיעיני, מבצעי של החרמת כלי נשק במגזר הערבי.

<מפכ"ל המשטרה רוני אלשיך: המספרים פנומנליים.

<מפכ"ל המשטרה רוני אלשיך: הבאנו את ראשי הרשויות בצפון להתרשם.

<מפכ"ל המשטרה רוני אלשיך: רק מינואר עד אוקטובר, נדמה לי 16.

<מפכ"ל המשטרה רוני אלשיך: הבאנו את ראשי הרשויות בצפון לראות בעיניים כמה אמל"ח תפסנו.

<מפכ"ל המשטרה רוני אלשיך: כן, גם טילים.

<מפכ"ל המשטרה רוני אלשיך: נאמר פה.

<מפכ"ל המשטרה רוני אלשיך: המון אמל"ח תפסנו.

<מפכ"ל המשטרה רוני אלשיך: הכול מודיעין.

<מפכ"ל המשטרה רוני אלשיך: שום דבר פה לא בהתנדבות.

<מפכ"ל המשטרה רוני אלשיך: אנחנו מדברים על מאות רבות של כלים, זאת אומרת שיש מאות בצפון, מאות בדרום, מאות במרכז.

<מפכ"ל המשטרה רוני אלשיך: אני מדבר רק על המחוזות.

עיסאווי פריג': יחסית לקיים זה לא המון.

<מפכ"ל המשטרה רוני אלשיך: כל דבר מתחיל בצעד אחד.

אחמד טיבי: מה מקור הנשק, אדוני?

<מפכ"ל המשטרה רוני אלשיך: להלן מקורות הנשק: מקור האמל"ח התקני רובו מצה"ל.

<מפכ"ל המשטרה רוני אלשיך: גניבות של מגזר ערבי.

טלב אבו עראר: גם מכירה.

<מפכ"ל המשטרה רוני אלשיך: מכירה זה גניבה.

<מפכ"ל המשטרה רוני אלשיך: זה פשיעה, ברור.

<מפכ"ל המשטרה רוני אלשיך: אנחנו, אגב, בעניין הזה בשיח עם הצבא מאוד אינטנסיבי איך מצמצמים בצה"ל את הסיכוי לאמל"ח להיגנב.

<מפכ"ל המשטרה רוני אלשיך: אני חושב שיש התעוררות משמעותית בצבא.

<מפכ"ל המשטרה רוני אלשיך: אנחנו בשיתוף פעולה עם מצ"ח בעניין הזה.

<מפכ"ל המשטרה רוני אלשיך: זה בהחלט פער גדול.

<מפכ"ל המשטרה רוני אלשיך: אחד.

<מפכ"ל המשטרה רוני אלשיך: שתיים, הרוב המכריע של האמל"ח המאולתר זה יצור בתוך יהודה ושומרון, מחרטות בחברה בפלשתינית.

<מפכ"ל המשטרה רוני אלשיך: גם בזה אנחנו במאמץ מאוד מרוכז, ואנחנו מחרטה אחרי מחרטה יחד עם צה"ל עושים חריש עמוק.

<מפכ"ל המשטרה רוני אלשיך: איך אנחנו רואים שאנחנו בכל זאת משפיעים?

<מפכ"ל המשטרה רוני אלשיך: שני דברים אנחנו רואים: אנחנו רואים ירידה בירי, לא יעזור כלום.

<מפכ"ל המשטרה רוני אלשיך: אלה הנתונים.

<מפכ"ל המשטרה רוני אלשיך: יש ירידה של כ-18% בירי במגזר הערבי.

<מפכ"ל המשטרה רוני אלשיך: הדבר השני שאנחנו רואים, זה מחירי האמל"ח עולים, וזאת אינדיקציה.

<מפכ"ל המשטרה רוני אלשיך: אנחנו בשוק.

<מפכ"ל המשטרה רוני אלשיך: כשמחירי האמל"ח עולים, אנחנו עוקבים אחרי זה דרך המודיעין, כלומר אנחנו מתחילים להשפיע.

עיסאווי פריג': המחרטות באזור A או C?

<מפכ"ל המשטרה רוני אלשיך: המחרטות באזור A, ברובן, הרשות הפלשתינית.

מיכל רוזין: היחס המספרי בין גנוב מצה"ל למחרטות?

<מפכ"ל המשטרה רוני אלשיך: קשה לספור מפני שלפעמים תופסים חלקי נשק.

<מפכ"ל המשטרה רוני אלשיך: אני לא רוצה לשלוף.

אחמד טיבי: השר ארדן אמר כאן ש-90% מהנשק הלא חוקי בצפון, מבסיסי צה"ל.

<מפכ"ל המשטרה רוני אלשיך: אז אני עונה.

<מפכ"ל המשטרה רוני אלשיך: אני מבחין בין שלושה סוגים: סוג אחד, אמל"ח תקני, סוג שני זה אמל"ח מאולתר, סוג שלישי זה אמל"ח מוסב.

<מפכ"ל המשטרה רוני אלשיך: יש גם אמל"ח ספורט שהופך להיות 16M לכל דבר ועניין.

<מפכ"ל המשטרה רוני אלשיך: <קריאה:> הוא דיבר על תקני.

<מפכ"ל המשטרה רוני אלשיך: הוא דיבר על התקני.

<מפכ"ל המשטרה רוני אלשיך: האמל"ח המוסב, אנחנו כרגע מנסים לתקן את החוק.

עיסאווי פריג': אנחנו לא אנשי צה"ל.

<מפכ"ל המשטרה רוני אלשיך: אני מסביר.

<מפכ"ל המשטרה רוני אלשיך: יש כלי נשק שאפשר לייבא אותם ב-EBAY ואז להרכיב עליהם חלקים של כלי נשק תקניים ולהפוך את זה לנשק תקני.

<מפכ"ל המשטרה רוני אלשיך: הורג אותו דבר.

<מפכ"ל המשטרה רוני אלשיך: אנחנו גם בעניין הזה בטיפול ובניסיון לתקן את החוק על מנת לסגור את הפירצה הזאת.

<מפכ"ל המשטרה רוני אלשיך: בלי שום קשר למהלכים הרחבים, אנחנו מנסים להגיע אל האמל"ח והכמויות הן פנומנליות.

<מפכ"ל המשטרה רוני אלשיך: ב-2017 יש לנו עלייה דרמטית ביחס ל-2016, כלומר העסק מתקדם לאט, מה לעשות, אבל מי שלא אופטימי, לא יתקדם.

<מפכ"ל המשטרה רוני אלשיך: לא יהיה פה זבנג וגמרנו.

<מפכ"ל המשטרה רוני אלשיך: אין מגנט שאפשר לנסוע מעל המגזר הערבי ולמשוך את כל כלי הנשק.

<מפכ"ל המשטרה רוני אלשיך: זה לא ילך.

<מפכ"ל המשטרה רוני אלשיך: יש קולות במגזר הערבי ואנחנו הסכמנו לפתוח לדיון את העניין הזה.

<מפכ"ל המשטרה רוני אלשיך: יש קולות במגזר הערבי, תנו צ'אנס לאנשים להסגיר אותם לאח שלהם.

<מפכ"ל המשטרה רוני אלשיך: אתם שואלים אותי אם זה יעבוד?

<מפכ"ל המשטרה רוני אלשיך: כל אחד שייתן את התשובה לעצמו.

<מפכ"ל המשטרה רוני אלשיך: אנחנו הסכמנו.

<מפכ"ל המשטרה רוני אלשיך: הלכתי ליועץ המשפטי לממשלה, אמרנו, בוא ניתן חסינות מפני הפללה על החזקת אמל"ח בלתי חוקי, הרשויות רוצות ללכת למהלך כזה, אנחנו נסייע להן וניתן להן את המכונות הרלוונטיות וניתן להן חסינות כי גם הן בעצם מחזיקות אמל"ח בלתי חוקי עד שהן קוראות למשטרה לרוקן את המכולה וכו' וכו'.

<מפכ"ל המשטרה רוני אלשיך: האם זה יעבוד?

<מפכ"ל המשטרה רוני אלשיך: כל אחד שייתן לעצמו את התשובה.

<מפכ"ל המשטרה רוני אלשיך: אנחנו לא מחכים לאף אחד.

<מפכ"ל המשטרה רוני אלשיך: אני אסביר את הגישה.

<מפכ"ל המשטרה רוני אלשיך: הדברים נעים בתהליך.

<מפכ"ל המשטרה רוני אלשיך: אנחנו כבר עדים לשיתוף פעולה גובר במקומות שבהם השיטור נכנס.

<מפכ"ל המשטרה רוני אלשיך: עוד לא בכל מקום.

<מפכ"ל המשטרה רוני אלשיך: יש לנו בעיות סטטוטוריות.

<מפכ"ל המשטרה רוני אלשיך: אולי כאן ג'מאל תיכף יפרט בעניין הזה את המאמצים שאנחנו עושים.

<מפכ"ל המשטרה רוני אלשיך: לא כל כך פשוט לנו.

<מפכ"ל המשטרה רוני אלשיך: אם אני שומע מראש רשות, תאכוף עלי הקמת משטרה, יש לי קושי להעביר את זה בתוך המועצה, אז אני מבין שאנחנו נמצאים בקשיים.

<מפכ"ל המשטרה רוני אלשיך: אחרי הכול, אנחנו מצליחים לפתוח נקודות, תחנות.

<מפכ"ל המשטרה רוני אלשיך: אנחנו מגייסים שוטרים ויש פעילות.

<מפכ"ל המשטרה רוני אלשיך: יש הבדל בין מקום שבו הניידת יכולה להגיע תוך שתי דקות לבין מקום שבו הניידת מגיעה אחרי עשרים דקות.

<מפכ"ל המשטרה רוני אלשיך: גם כאשר מדברים על חוסר שיתוף פעולה, שטיפת הזירה, איסוף התרמילים, פירוק ה-DVR, ברור שאם המשטרה מגיעה תוך שתי דקות, המצב אחר, אבל אנחנו לא מוותרים.

<מפכ"ל המשטרה רוני אלשיך: אנחנו לא מתייאשים.

<מפכ"ל המשטרה רוני אלשיך: יש גם מקרים שאנחנו צריכים להתמודד עם אלימות כלפי הניידת בדרך אל זירת הרצח.

<מפכ"ל המשטרה רוני אלשיך: גם זה קורה.

<מפכ"ל המשטרה רוני אלשיך: אנחנו לא מתייאשים, מפני שאנחנו מבינים שכל עוד שיתוף הפעולה הוא מוגבל, אנחנו אוספים ראיות בדרכים אחרות, ומצליחים ומפענחים באחוז יפה.

<מפכ"ל המשטרה רוני אלשיך: לא מספיק, יפה, דומה אגב למגזר היהודי.

<מפכ"ל המשטרה רוני אלשיך: יש מקומות במגזר היהודי שפשוט הרציחות הן הרבה יותר מסובכות מבחינה פלילית, אני לא אכנס לזה.

אחמד טיבי: אגב, זו פעם שנייה שאני שומע אותך אומר.

אחמד טיבי: תוכל לתת נתונים להשוות בין פענוח יהודי וערבי?

אחמד טיבי: אני הופעתי לשמוע בכפר קאסם מהמפכ"ל שהפענוח הוא זהה.

<מפכ"ל המשטרה רוני אלשיך: 49% ערבים, 51% יהודים.

מיכל רוזין: לא ברצח נשים.

מיכל רוזין: זה ממש לא חצי חצי.

אחמד טיבי: יש פער אדיר ברצח נשים.

<מפכ"ל המשטרה רוני אלשיך: רבותיי, התהליך הוא תהליך.

<מפכ"ל המשטרה רוני אלשיך: אני אתן רק דוגמא או קוריוז.

<מפכ"ל המשטרה רוני אלשיך: זה נכון שאולי האזרח הערבי לא מוכן להגיד, ראיתי, ולתת עדות ולהסתבך עם החמולה השנייה, וזה תהליך.

<מפכ"ל המשטרה רוני אלשיך: התהליך הזה ישתפר, אבל כאשר הוא עובר ליד השוטר ואומר, ההוא שם עם השקית, ונעלם, זה גם משהו וזאת התקדמות.

<מפכ"ל המשטרה רוני אלשיך: זה לא קורה ביום אחד, ומגיעים אל ההוא עם השקית.

<מפכ"ל המשטרה רוני אלשיך: לא צריך עכשיו עדות.

<מפכ"ל המשטרה רוני אלשיך: מספיק ברור.

<מפכ"ל המשטרה רוני אלשיך: בתוך השקית יש לו את הגרלגוסטה וזה בסדר.

<מפכ"ל המשטרה רוני אלשיך: בסופו של דבר יש פה תהליך.

<מפכ"ל המשטרה רוני אלשיך: אנחנו מסתכלים על הצעירים.

<מפכ"ל המשטרה רוני אלשיך: אני מסתכל על הנכונות שלהם להתגייס למשטרה.

<מפכ"ל המשטרה רוני אלשיך: אני מסתכל על מה הם אומרים בכיתות ההכנה שאנחנו עושים.

<מפכ"ל המשטרה רוני אלשיך: אנחנו משקיעים הון בלהכין אותם כדי למקסם את הסיכוי שלהם להצליח בתהליכי המיון במשטרה.

<מפכ"ל המשטרה רוני אלשיך: זה תהליך מקדים שבו הצעירים הערבים האלה מגיעים.

<מפכ"ל המשטרה רוני אלשיך: הם באים בהמוניהם להתגייס.

<מפכ"ל המשטרה רוני אלשיך: לא כולם מתאימים.

<מפכ"ל המשטרה רוני אלשיך: אנחנו גם צריכים לשמור על הרמה, אבל אנחנו עוזרים להם עם עברית, עוזרים להם הכשרה מנטלית, כי מי שלא בוגר צבא, פתאום נכנס למערכת היררכית, יכול לא להצליח, ונכון להיום אני שמח לבשר, אחוז ההצלחה בגיבושים במשטרה של בוגרי התוכנית, אני לא מדבר על סתם אזרח ערבי, בוגרי התוכנית ביחס ליהודי ממוצע או מכל מגזר אחר שמגיע, דומים, זאת אומרת התוכנית עובדת.

<מפכ"ל המשטרה רוני אלשיך: יש לנו עדיין קושי עם תת מגזר בתוך המגזר הערבי.

<מפכ"ל המשטרה רוני אלשיך: אנחנו מנסים לפצח אותו וגם שם אנחנו ננצח.

<מפכ"ל המשטרה רוני אלשיך: חשוב לנו שבכל המגזרים יתגייסו שוטרים.

<מפכ"ל המשטרה רוני אלשיך: שוב, לא בשביל לייצר אכיפה בתוך המגזר הערבי, כי זה מייצר את הבעיות.

<מפכ"ל המשטרה רוני אלשיך: אפרופו, נאמר פה, שוטר, שוחד, סיפורים.

<מפכ"ל המשטרה רוני אלשיך: לפעמים דווקא לא כל כך כדאי בנקודות מסוימות לשים שוטר ערבי מול אזרח ערבי, ואנחנו גם לא מתייאשים מזה שיהיו לנו נפילות מהסוג הזה שנאמר פה.

<מפכ"ל המשטרה רוני אלשיך: אנחנו רואים את הרעב במוסדות החינוך.

<מפכ"ל המשטרה רוני אלשיך: לא בכל מקום, אבל אם יש תחרות באיזה גן ילדים תגיע המשטרה לדבר על בטיחות בדרכים ואיזה בית ספר תיכנס תוכנית המשטרה למניעת אלימות, סמים וכו' וכו', אז אנחנו מבינים שיש רעב.

<מפכ"ל המשטרה רוני אלשיך: האם יש פערים?

<מפכ"ל המשטרה רוני אלשיך: התשובה היא כן.

<מפכ"ל המשטרה רוני אלשיך: האם יש פערים בתקציבי עיר ללא אלימות של המשרד לבט"פ, התשובה היא כן.

<מפכ"ל המשטרה רוני אלשיך: הכול נכון, אבל בסופו של דבר אני חושב שיש לנו שיתוף פעולה בין כל המכלולים.

<מפכ"ל המשטרה רוני אלשיך: מה שהוצג פה, סליחה, לא משקף את רמת שיתוף הפעולה.

<מפכ"ל המשטרה רוני אלשיך: יש לנו שיתוף פעולה עם רשויות, מצוין.

<מפכ"ל המשטרה רוני אלשיך: שיתוף פעולה עם הרשויות הערביות, מצוין.

<מפכ"ל המשטרה רוני אלשיך: משולם, לא אמרתי.

<מפכ"ל המשטרה רוני אלשיך: מצוין, מפני שראשי הרשויות נבחרים על ידי תושבי הרשות ומי שרוצה להיבחר מחדש צריך תחנת משטרה.

<מפכ"ל המשטרה רוני אלשיך: ללא יהיה פה ספק, גם במגזר היהודי.

<מפכ"ל המשטרה רוני אלשיך: ראש עיר שרוצה להיבחר מחדש צריך תחנת משטרה חזקה, צריך מפקד תחנה חזק.

<מפכ"ל המשטרה רוני אלשיך: זה כבר לא סוד.

<מפכ"ל המשטרה רוני אלשיך: התוכנית התחילה ויש הישגים יפים ראשוניים כפי שאמרתי, לטווח ארוך.

<מפכ"ל המשטרה רוני אלשיך: אני רוצה כמה דוגמאות.

<מפכ"ל המשטרה רוני אלשיך: הצעירים מצביעים ברגליים.

<מפכ"ל המשטרה רוני אלשיך: כשאני אומר מצביעים ברגליים, אני שומע את האנרגיות של הצעירים ברצון לשנות את החברה הערבית מבפנים, לאו דווקא דרך זה שהוא יהיה השוטר שיאכוף את החוק בכפרו, אלא הוא אומר, אני חוזר הביתה, אני חוזרת הביתה, שוטרת, עם מנדיל.

<מפכ"ל המשטרה רוני אלשיך: אני הולכת למכולת עם המדים כי חשוב לי שיראו שוטר ברחוב ולייצר לגיטימציה לשיתוף פעולה עם החוק.

<מפכ"ל המשטרה רוני אלשיך: השוטרת הזאת עם המנדיל מבקשת ממני להצטלם איתה כדי להעלות את זה בפייסבוק, כדי לתת לגיטימציה לילד הערבי ברחוב לעבוד עם המשטרה ולהאמין במשטרה כדי שהוא לא ייקח את החסכונות שלו ויקנה כלי נשק, אלא הוא יבין שיש משטרה ואנחנו הולכים למקום חדש.

<מפכ"ל המשטרה רוני אלשיך: היא מבינה את זה.

<מפכ"ל המשטרה רוני אלשיך: יכול להיות שיש כאלה שלא מבינים את זה.

<מפכ"ל המשטרה רוני אלשיך: אנחנו מבינים את זה ואנחנו מבינים שזו הדרך.

<מפכ"ל המשטרה רוני אלשיך: נכון, זו הדרך הארוכה.

<מפכ"ל המשטרה רוני אלשיך: יש גם דרכים קצרות, דרך חקירות והמודיעין.

<מפכ"ל המשטרה רוני אלשיך: אנחנו מתייחסים לאזרח הערבי כשווה זכויות והוא שווה זכויות ולכן מרכז הכובד של התוכנית הזאת, נכון, יש בו את מה שמרכיבי השיטור הגבוה מול ארגוני הפשיעה.

<מפכ"ל המשטרה רוני אלשיך: יש בו הרבה מאוד שיטור קהילתי.

<מפכ"ל המשטרה רוני אלשיך: יש פה הרבה מאוד חיבור לאזרח, חיבור לרשויות, מפני שאי אפשר לשנות מצב באופן בסיסי, ותרבות ונורמות מבלי שאנחנו נעשה את זה יחד עם השותפים כמו שאנחנו עושים את זה בחברה היהודית.

<מפכ"ל המשטרה רוני אלשיך: אנחנו לא מכירים דרך אחרת ושום מחקר קרימינולוגי בעולם לא תומך בדרך אחרת.

<מפכ"ל המשטרה רוני אלשיך: זו הדרך לשנות נורמות של ציות לחוק בחברה שהיא אלימה כלפי עצמה.

<מפכ"ל המשטרה רוני אלשיך: אנחנו לא מדברים על זה שיש יהודים שבאים לעשות אלימות אצל ערבים ואנחנו לא מטפלים בזה.

<מפכ"ל המשטרה רוני אלשיך: אנחנו מדברים על חברה שהיא אלימה כלפי עצמה, אז אי אפשר לטפל בזה בלי שינוי קהילתי ובלי שיתוף פעולה והתהליך הזה הוא תהליך שהוא צריך להיות מרכז הכובד והוא מרכז הכובד.

עיסאווי פריג': תוצאות - - -

<מפכ"ל המשטרה רוני אלשיך: קודם כול כבר רואים תוצאות למרות שהתוכנית היא צעירה.

<מפכ"ל המשטרה רוני אלשיך: אנחנו באמצע 2017.

<מפכ"ל המשטרה רוני אלשיך: המשאבים התחילו להיות מושקעים בשנת 2017, אבל המחוזות שעסוקים בזה ויש לא מעט מחוזות שעסוקים בזה בהתלהבות, כולם מבינים שזאת משימתם.

<מפכ"ל המשטרה רוני אלשיך: חייבים להבין שאם מוקמת תחנה בתוך המגזר הערבי, אז היא נמדדת על מה שעושה המגזר הערבי.

<מפכ"ל המשטרה רוני אלשיך: היא כבר לא יכולה לברוח.

מיכל רוזין: אתה יכול לפרט איפה - - -

<מפכ"ל המשטרה רוני אלשיך: נתתי דוגמא, למשל קחו את התופעה של ירי בחתונות ותראו מה קרה לה, אגב, בשיתוף פעולה.

<מפכ"ל המשטרה רוני אלשיך: זה לא לבד, זה לא בכוחנות.

<מפכ"ל המשטרה רוני אלשיך: בשיתוף פעולה.

<מפכ"ל המשטרה רוני אלשיך: <קריאה:> בטייבה בחתונה אישה נהרגה לפני שבועיים.

<מפכ"ל המשטרה רוני אלשיך: רק רגע, סליחה, לא פותרים את כל הבעיות ביום אחד.

<מפכ"ל המשטרה רוני אלשיך: יש גם הרוגים בכל רחבי החברה הישראלית, לצערי.

<מפכ"ל המשטרה רוני אלשיך: יש אלימות בכל רחבי החברה הישראלית, לצערי, והורגים גם נשים בחברה היהודית, לצערי.

<מפכ"ל המשטרה רוני אלשיך: בסופו של דבר אנחנו בתהליך.

<מפכ"ל המשטרה רוני אלשיך: השותפות הזאת זו דוגמא.

<מפכ"ל המשטרה רוני אלשיך: הירי בחתונות זו דוגמא כי זה עניין תרבותי, כי אם בא אדם מכובד, ראש רשות או לא חשוב מה מעמדו ומופיע באירוע שבו יורים, הוא נותן לזה לגיטימציה.

<מפכ"ל המשטרה רוני אלשיך: כאשר הוא משתף איתנו פעולה ומודיע שהוא לא מגיע עם יורים ומביאים את החתן והוא חותם על התחייבות שלא יורים ויש הסכמה של הרשויות שנכנסים לתוך חתונה אם היה בכל זאת ירי, כי אנחנו לא רוצים לעשות את זה, אבל כשאין ברירה וזה מה שהחברה רוצה, זה מה שאנחנו נעשה, כי בסוף רוצים למגר את התופעה הזו, היא יורדת בצורה משמעותית.

<מפכ"ל המשטרה רוני אלשיך: ירי אחר כלפי מכוניות, כלפי בתים, כלפי אנשים, יש ירי של 18%.

<מפכ"ל המשטרה רוני אלשיך: הירידה של 18%.

<מפכ"ל המשטרה רוני אלשיך: זה מספיק?

<מפכ"ל המשטרה רוני אלשיך: לא, אבל זאת התחלה.

<מפכ"ל המשטרה רוני אלשיך: אינדיקציה שזה מתחיל לעבוד?

<מפכ"ל המשטרה רוני אלשיך: התשובה היא כן.

<מפכ"ל המשטרה רוני אלשיך: כל נקודה שתיפתח, כל נגישות יותר קרובה לשטח, כל מפקד תחנה שכל מה שיש לו זה אזרחים ערבים ועל זה הוא נמדד, יביא תוצאות.

<מפכ"ל המשטרה רוני אלשיך: ברור לחלוטין, כאשר שטח כולל עיר גדולה, נניח לצורך העניין, ופאתיה זה ישובים ערבים, אז ברור לחלוטין שהקשב ליישובים הערביים לא יהיה.

<מפכ"ל המשטרה רוני אלשיך: אם מוקמת תחנת משטרה בלב המגזר הערבי, מפקד התחנה, זה המדדים שלו, זה היעדים שלו, על זה הוא נותן דין וחשבון וכמובן שהוא מביא תוצאה ספציפית שרלוונטית למה שאזרחי השטח מבקשים.

<מפכ"ל המשטרה רוני אלשיך: ארגון הפשיעה.

<מפכ"ל המשטרה רוני אלשיך: זה נכון שלואקום של הטיפול בארגוני הפשיעה היהודיים נכנסו ארגוני פשיעה וכנופיות ערביות, זה נכון, והם נכנסו למרכז הקשב שלנו בתחילת שנת העבודה עם תוכנית מודיעינית מפני שמה לעשות, כשאתה אפקטיבי מול אחד, השני מוצא את המקום להיכנס לואקום, אבל אני רוצה פה להזהיר את כולם כדי שלא יובן לא נכון.

<מפכ"ל המשטרה רוני אלשיך: אני אגיד בזהירות.

<מפכ"ל המשטרה רוני אלשיך: בסופו של דבר זה מידע שאני לא רוצה לגלוש למידע הרגיש.

<מפכ"ל המשטרה רוני אלשיך: בכל המקומות שבהם אנחנו נייצר בועה של חברות שמירה שהן אינם משמר השכונה המתנדב של המשטרה, יהיו שם ארגוני פשיעה.

<מפכ"ל המשטרה רוני אלשיך: אל תתבלבלו.

<מפכ"ל המשטרה רוני אלשיך: ארגוני הפשיעה מחפשים את הבועות האלה ובסוף זה מתפוצץ בפנים של האזרחים - - -

עיסאווי פריג': יש לכם מודלים?

<מפכ"ל המשטרה רוני אלשיך: התשובה היא כן, ובכל המקומות שבהם יהיו בועות כאלה, מי שיכנס זה ארגוני הפשיעה.

<מפכ"ל המשטרה רוני אלשיך: האחרונים שמעודדים את ארגוני הפשיעה זה אנחנו, לא משנה מה מאשימים אותנו.

<מפכ"ל המשטרה רוני אלשיך: אני לא רוצה להתייחס להאשמה הזו.

<מפכ"ל המשטרה רוני אלשיך: האחרונים שמעודדים את ארגוני הפשיעה.

<מפכ"ל המשטרה רוני אלשיך: אנחנו נלחמים בארגוני הפשיעה, אנחנו מתמודדים איתם אלימות קשה כולל נגדנו ואנחנו יודעים להגיד שאנחנו מטפלים בכנופיות כאלה.

<מפכ"ל המשטרה רוני אלשיך: הן יותר אלימות מאשר ארגוני הפשיעה היהודים, כלפי המשטרה.

<מפכ"ל המשטרה רוני אלשיך: הן יותר אלימות וזה בסדר.

<מפכ"ל המשטרה רוני אלשיך: אנחנו לא חוששים, כי ברור לנו שמול זה אנחנו צריכים לטפל.

<מפכ"ל המשטרה רוני אלשיך: אני רק מזהיר את החברה הערבית שבכל מקום שהיא תחשוב שהיא מייצרת איזו אלטרנטיבה והאלטרנטיבה הזאת היא אלטרנטיבה למשטרה, זאת אלטרנטיבה של ארגון פשיעה, לעולם.

<מפכ"ל המשטרה רוני אלשיך: אין משהו אחר, כי בסופו של דבר זאת ההזדמנות לחיות בתוך בועה שמושפעת פחות על ידי משטרת ישראל ולכן המשטרה צריכה לטפל.

עיסאווי פריג': אמרת שאין ואקום.

עיסאווי פריג': אל תיצור ואקום.

<מפכ"ל המשטרה רוני אלשיך: שוב, הואקום נוצר שנים אחורה ואנחנו עכשיו מנסים לטפל בואקום הזה.

<מפכ"ל המשטרה רוני אלשיך: ממשלת ישראל הכירה בואקום.

<מפכ"ל המשטרה רוני אלשיך: על מה אנחנו מדברים?

<מפכ"ל המשטרה רוני אלשיך: אם עכשיו הכריזו על תוכנית חומש, זה סימן שממשלת ישראל הכירה בזה שיש ואקום במגזר הערבי.

<מפכ"ל המשטרה רוני אלשיך: אנחנו לא דנים על השאלה אם יש ואקום או אין ואקום.

<מפכ"ל המשטרה רוני אלשיך: בוודאי שיש ואקום.

<מפכ"ל המשטרה רוני אלשיך: כאשר המגזר הערבי לא קיבל את השיטור הראוי לו, קרה מה שקרה, נוצר מה שנוצר.

<מפכ"ל המשטרה רוני אלשיך: עכשיו צריך לטפל בזה.

<מפכ"ל המשטרה רוני אלשיך: אז ברור לחלוטין שאנחנו נכנסים אל מקום שהיה בו כבר ואקום ונכנסו אליו כל מיני גורמים עוינים, אבל צריך לומר ביושר, האלימות במגזר הערבי היא לא ארגוני פשיעה.

<מפכ"ל המשטרה רוני אלשיך: יש ארגוני פשיעה שנכנסו לאקום.

<מפכ"ל המשטרה רוני אלשיך: האלימות במגזר הערבי היא תרבות בעייתית במגזר הערבי.

<מפכ"ל המשטרה רוני אלשיך: האם זה קשור לזה?

עיסאווי פריג': זה לא תרבות.

עיסאווי פריג': תופעות פסולות בקרב החברה.

<מפכ"ל המשטרה רוני אלשיך: כמו בחברה היהודית, בכל מקום שאנחנו מזהים - - -

עיסאווי פריג': ירי בחתונות זה לא תרבות, זאת תופעה פסולה.

עיסאווי פריג': יש תופעות פסולות בחברה הערבית.

<מפכ"ל המשטרה רוני אלשיך: בואו לא נתווכח על טרמינולוגיה.

<מפכ"ל המשטרה רוני אלשיך: בכל מקום בחברה, לא משנה אם מדובר ביהודית או ערבית או אחרת.

<מפכ"ל המשטרה רוני אלשיך: כאשר אנחנו מזהים נורמה שהיא שונה מהנורמה האחרת, היא תרבות.

<מפכ"ל המשטרה רוני אלשיך: צריך לטפל בה.

<מפכ"ל המשטרה רוני אלשיך: כדי לטפל בה צריך לעשות לה דה לגיטימציה פנימית.

<מפכ"ל המשטרה רוני אלשיך: זה חלק מהטיפול, ומי שחושב שאפשר רק אחרי שנכניס, אנחנו לא רוצים להכניס את כל אזרחי ישראל לכלא.

<מפכ"ל המשטרה רוני אלשיך: אנחנו לא רוצים להכניס את כל האזרחים הערבים לכלא.

<מפכ"ל המשטרה רוני אלשיך: אם עכשיו אני אמיין את כל ערביי ישראל שעשו עבירות ואני אתחשבן איתם כמו עבריינים, לא נגיע למקום טוב.

<מפכ"ל המשטרה רוני אלשיך: אנחנו רוצים לשנות את התרבות.

מיכל רוזין: נראה מאוד בעייתי.

מיכל רוזין: יש פה הכללה מפחידה מאוד.

עיסאווי פריג': מילה מאוד מפחידה.

עיסאווי פריג': אתה רוצה לשנות את התרבות.

עיסאווי פריג': זה מפחיד.

דוד אמסלם: עיסאווי ומיכל, אני עוד פעם פונה אליכם.

דוד אמסלם: אנחנו כאן, זה לא בדיאלוג.

מיכל רוזין: לכל מילה אנחנו מקשיבים.

דוד אמסלם: אבל אני מבקש לא להפריע.

דוד אמסלם: תרשמי.

<מפכ"ל המשטרה רוני אלשיך: האמירה הזו היא לא שלי.

<מפכ"ל המשטרה רוני אלשיך: האמירה הזו היא של מנהיגי הציבור הערבי שיושבים איתנו ורוצים יחד איתנו לשנות את התרבות.

<מפכ"ל המשטרה רוני אלשיך: זה מה שהם רוצים.

<מפכ"ל המשטרה רוני אלשיך: בסופו של דבר כשיש אלימות בתוך המשפחה, זה לא בא מזה שלא היה שוטר באותו יום בבית.

<מפכ"ל המשטרה רוני אלשיך: כאשר יש אלימות בתוך בית הספר, זה לא בא מזה שלא היה שוטר.

<מפכ"ל המשטרה רוני אלשיך: זה לא ארגוני פשיעה.

<מפכ"ל המשטרה רוני אלשיך: הגישה של המשטרה זה בכל מקום לטפל בנורמות ואם אתם חושבים שאין נורמות פסולות בכל רחבי מדינת ישראל מהפריזמה של המשטרה, אתם טועים.

אחמד טיבי: בוא נסכם, אדוני, על נורמה ולא על תרבות.

<מפכ"ל המשטרה רוני אלשיך: נורמה, מקובל עלי.

<מפכ"ל המשטרה רוני אלשיך: יש בריונות בכבישים במדינת ישראל.

<מפכ"ל המשטרה רוני אלשיך: מה זה?

<מפכ"ל המשטרה רוני אלשיך: זו נורמה פסולה והנורמה הזאת קשורה ללגיטימציה להתנהג בצורה כזאת וחלק מתהליך של שינוי הוא לעשות דה לגיטימציה לנורמה ולשנות את הנורמה.

<מפכ"ל המשטרה רוני אלשיך: את זה, אגב, לא עושים מלמעלה ולא עושים בכוח, עושים את זה ביחד, בשותפויות, ולכן המשפטים האלה הם משפטים של שותפינו שרוצים לעשות את השינוי, וזה שאנחנו רוצים לעשות את השינוי אבל החברה הערבית רוצה לעשות את השינוי לפחות כמו המשטרה, מפני שהסובלים מהאלימות בתוך המגזר הערבי זה המגזר הערבי בעצמו.

<מפכ"ל המשטרה רוני אלשיך: עכשיו אנחנו מכירים את הסטטיסטיקות אבל ברור לנו לחלוטין שכמו שאנחנו לא רוצים שכל אזרח בראשון לציון שעושה עבירה, המסקנה מייד זה שצריך לעשות הליך של קרימיניליזציה של התנהגות לא נורמטיבית ועכשיו לאכוף עליו את החוק גם אם הוא לצורך העניין אזרח נורמטיבי שהוציא את הרגל מהעיגול, אותו דבר כאשר מתפתחת נורמה פסולה בכל תחום, בכל נושא, צריך לטפל בנורמה כדי לטפל ב-80% ואת העקשנים, לטפל בהם כעבריינים או כאלה שמייחסים את עצמם לחברה עבריינית, נטפל בהם כמו עבריינים.

<מפכ"ל המשטרה רוני אלשיך: צריך לומר ביושר, רוב האלימות במגזר הערבי לא באה מארגוני הפשיעה.

<מפכ"ל המשטרה רוני אלשיך: בואו נגיד את האמת.

<מפכ"ל המשטרה רוני אלשיך: היא לא באה מארגוני הפשיעה ולכן אם אנחנו רק נגיד ארגוני פשיעה ונשאיר את הרחוב חשוף, לא נגיע לתוצאה.

<מפכ"ל המשטרה רוני אלשיך: צריך לעשות את שני הדברים.

אחמד טיבי: מעשי הרצח?

<מפכ"ל המשטרה רוני אלשיך: מעשי הרצח, חלקם הם בתוך ארגוני הפשיעה למיניהם ומאבקים, חלקם זה אאוטסורסינג לארגון פשיעה כדי לטפל בכל מיני בעיות כמו למשל העברת החובות, וחלקם זאת אלימות פנימית, זה רוצח את אחותו, זה רוצח את זאת שלא רצתה להתחתן עם ההוא.

<מפכ"ל המשטרה רוני אלשיך: זה לא ארגוני פשיעה ועדיין זאת אלימות.

מיכל רוזין: גברים רוצחים גברים בגלל ענייני פשיעה, וגברים רוצחים נשים בגלל עניינים פרטיים, ככה עשית את החלוקה עכשיו.

<מפכ"ל המשטרה רוני אלשיך: זה די קרוב למציאות, לצערי.

<מפכ"ל המשטרה רוני אלשיך: צריך רק לומר, אני מסרב להתייחס כאלימות רק לאלימות פיזית בין שני אנשים.

<מפכ"ל המשטרה רוני אלשיך: גם הצתת מכוניות זאת אלימות.

<מפכ"ל המשטרה רוני אלשיך: כשאתה קם בבוקר או שומע בלילה את הרכב הבוער ואחרי זה הוא נשאר עוד שעות שכל הכפר רואה אותו, ברור שנפגע הביטחון, וכשמישהו רוצה להתחשבן עם מישהו וישר מצית לו את האוטו, אז זו פגיעה בביטחון האישי.

<מפכ"ל המשטרה רוני אלשיך: גם זו אלימות ובסוף יש מופעי אלימות מגוונים, חריגים שלא קשורים לארגוני הפשיעה ולכן אנחנו צריכים לטפל גם בזה וגם בזה ואסור לנו להגיד, זאת הבעיה.

<מפכ"ל המשטרה רוני אלשיך: אנחנו לא פשטניים.

<מפכ"ל המשטרה רוני אלשיך: אנחנו מסתכלים על תמונת המודיעין כפי שאנחנו מכירים אותה.

<מפכ"ל המשטרה רוני אלשיך: אנחנו יודעים מה מחוללת האלימות ואנחנו רוצים לטפל בכל מה שאפשר, שינוי נורמטיבי, ובכל העברייניים במלחמה בפשיעה.

<מפכ"ל המשטרה רוני אלשיך: ככה אנחנו עושים בכל המגזרים.

<מפכ"ל המשטרה רוני אלשיך: זה המרשם למגזר הערבי.

<מפכ"ל המשטרה רוני אלשיך: אם אנחנו נתייחס לכל מי שיורה במגזר הערבי, כעבריין, נגיע למקום לא טוב ולכן אנחנו מוכנים ללכת למהלכים של איסוף בלי הפללה וכו' וכו' , מהלכים שאישרנו אצל היועץ המשפטי לממשלה כדי לשנות נורמות, כי בסוף הכוונה היא לשנות את הנורמות.

<מפכ"ל המשטרה רוני אלשיך: זה לא קורה ביומיים וזה לא אינסטנט וזה לא מבצע צבאי.

<מפכ"ל המשטרה רוני אלשיך: זה תהליך ובתהליך הזה אנחנו צריכים את כל השותפים שיהיו איתנו.

<מפכ"ל המשטרה רוני אלשיך: אני רוצה לסכם ולומר כך, אנחנו בתחילת הדרך.

<מפכ"ל המשטרה רוני אלשיך: התוכנית על משאביה התחילה ב-2017.

<מפכ"ל המשטרה רוני אלשיך: אתם צריכים להבין, לוקח זמן עד שמאתרים נקודה לתחנת משטרה ועד שמוצאים איזה פתרון ועד שמגייסים את כל השוטרים ומכשירים את כל השוטרים, ועדיין ההישגים לאמצע 2017 כפי שאנחנו רואים אותם עכשיו, צריך להגיד ביושר, התחלנו ב-2016 אמנם, כמעט בלי משאבים תוספתיים, אבל עם תוכנית, עם תפיסה של מה שנקרא הסתערות על הבעיה הזאת.

<מפכ"ל המשטרה רוני אלשיך: אנחנו כבר רואים תוצאות גם בפענוחים של הרציחות וגם בכפר קאסם, ולא אפרט.

<מפכ"ל המשטרה רוני אלשיך: אנחנו רגילים לראות סרטי משטרה שמתחילת הפרק ועד סוף הפרק הכול נגמר, רק לא שמנו לב שעברו כמה שבועות באמצע.

<מפכ"ל המשטרה רוני אלשיך: התהליכים הם תהליכים ארוכים ובסופו של דבר אנחנו רוצים להביא את האנשים, אז מי שרוצה לחיות בסרט, יכול לבוא למשטרה.

<מפכ"ל המשטרה רוני אלשיך: זה באמת לחיות בסרט.

<מפכ"ל המשטרה רוני אלשיך: מה שאני מצפה רק מאנשי הציבור, ככל שאני יכול לבקש את זה.

<מפכ"ל המשטרה רוני אלשיך: אחד, סבלנות.

<מפכ"ל המשטרה רוני אלשיך: שניים, לא לייצר מגמה הפוכה.

<מפכ"ל המשטרה רוני אלשיך: אמירות שמתנגדות לשיטור לא מתאימות למה שהאזרחים אומרים פה בסקר, אז אם אנחנו רוצים באמת לעזור לאזרחים, בואו ניתן להם את מה שהם מבקשים.

<מפכ"ל המשטרה רוני אלשיך: האזרחים מבקשים משטרה.

<מפכ"ל המשטרה רוני אלשיך: הם יודעים למה.

<מפכ"ל המשטרה רוני אלשיך: הם מרגישים למה.

<מפכ"ל המשטרה רוני אלשיך: המגמות ההפוכות של מלחמות ולנסות להוכיח שאיפה שיש משטרה זה יותר גרוע, רבותיי, תסתכלו על התוכנית, כמה שוטרים מושקעים, איזה סוג שוטרים מושקעים.

<מפכ"ל המשטרה רוני אלשיך: אני לא מכיר משטרה במגזר הערבי שכל היום מפזרת הפגנות וכל היום מטפלת בסדר ציבורי.

<מפכ"ל המשטרה רוני אלשיך: משטרה במגזר הערבי מטפלת בנושאים אחרים, של שיטור, של קהילה, של מלחמה בפשיעה.

<מפכ"ל המשטרה רוני אלשיך: זה מה שהיא עושה ולשם מפוזרים המשאבים עם הרבה מאוד כסף והרבה מאוד תקנים.

<מפכ"ל המשטרה רוני אלשיך: זה לוקח זמן גם בלממש אותם.

<מפכ"ל המשטרה רוני אלשיך: הם גם מוגבלים.

<מפכ"ל המשטרה רוני אלשיך: הפריסה שלהם היא פריסה חמש שנתית.

<מפכ"ל המשטרה רוני אלשיך: אנחנו לא יכולים לעשות יותר מהר ממה שיש לנו תקציב, ועדיין יש תוצאות.

<מפכ"ל המשטרה רוני אלשיך: כל מה שאני מבקש זה שני דברים, מאנשי הציבור: אחד, לא לייצר מגמה הפוכה.

<מפכ"ל המשטרה רוני אלשיך: זה לא הוגן כלפי האזרחים.

<מפכ"ל המשטרה רוני אלשיך: האזרחים רוצים את זה.

<מפכ"ל המשטרה רוני אלשיך: הם אומרים את זה, אז בואו ניתן להם את זה.

דוד אמסלם: אני פה רוצה לקטוע אותך.

דוד אמסלם: זה בדיוק הפוך, זאת אומרת לא הפוך, אלא כל הבקשות ממני וכל הדיונים.

דוד אמסלם: ראשי הציבור הערבי ביקשו את המשטרה.

דוד אמסלם: הם מתחננים.

<מפכ"ל המשטרה רוני אלשיך: אני לא מדבר על זה, אני מדבר על מגמות.

<מפכ"ל המשטרה רוני אלשיך: יש אנשי ציבור, אני לא רוצה לנקוב בשמותיהם, שאומרים, משטרה זה דבר רע.

<מפכ"ל המשטרה רוני אלשיך: את זה אני מבקש.

<מפכ"ל המשטרה רוני אלשיך: דבר שני, שוב, אנחנו לא נבוא בטענות אף פעם אם תעמדו מעל כל במה ותגידו, המשטרה לא עושה מספיק, כי המשטרה לא עושה מספיק.

<מפכ"ל המשטרה רוני אלשיך: זו עובדה.

<מפכ"ל המשטרה רוני אלשיך: המשטרה אולי בעוד עשר שנים תעשה מספיק.

<מפכ"ל המשטרה רוני אלשיך: המשטרה לא עושה מספיק.

<מפכ"ל המשטרה רוני אלשיך: כל מי שיגיד, המשטרה לא עושה מספיק, אני לא אכעס עליו.

<מפכ"ל המשטרה רוני אלשיך: אנחנו באמת רוצים לעשות יותר, אבל תנו גיבוי למה שאנחנו עושים.

<מפכ"ל המשטרה רוני אלשיך: בלי גיבוי למה שאנחנו עושים אי אפשר יהיה להתקדם.

<מפכ"ל המשטרה רוני אלשיך: הגיבוי הזה הוא מאוד חשוב מפני שהציבור מסתכל על מנהיגיו.

<מפכ"ל המשטרה רוני אלשיך: הם לא מכירים את כל הפרטים והם לא מכירים את מה שאנחנו מכירים ולא את מה שאתם מכירים.

<מפכ"ל המשטרה רוני אלשיך: תנו גיבוי למה שעושים.

<מפכ"ל המשטרה רוני אלשיך: אגב, יהיו גם טעויות.

<מפכ"ל המשטרה רוני אלשיך: מבטיח שיהיו טעויות.

<מפכ"ל המשטרה רוני אלשיך: אין משטרה שלא טועה, אין בן אדם שלא טועה, אין ארגון שלא טועה, אבל בסופו של דבר אם אחרי אירוע ייפרם כל השיח והכול מתחיל מהתחלה ופתאום יש מהומה רבתי, אנחנו לא נתקדם לשום מקום.

<מפכ"ל המשטרה רוני אלשיך: אם בסופו של דבר אנחנו נהיה כתף אל כתף ונפתור את הבעיות ביחד ונעמיק את השותפויות, נגיע להבנתי למקום שאנחנו רוצים להגיע, ואני אופטימי.

<מפכ"ל המשטרה רוני אלשיך: תודה.

דוד אמסלם: תודה רבה למפכ"ל.

דוד אמסלם: נציב יצחקי, אתה רוצה להוסיף משהו?

<ניצב מני יצחקי: רק מספר משפטים.

<ניצב מני יצחקי: א', לגבי הנתונים, אז הנתונים דומים בגילויים גם במגזר היהודי וגם במגזר הלא יהודי.

<ניצב מני יצחקי: אני חוזר על מה שאמר המפכ"ל, במילה וחצי.

<ניצב מני יצחקי: יש אזורים שעדיין הגילויים זה תהליך.

<ניצב מני יצחקי: לפעמים זה לוקח זמן.

<ניצב מני יצחקי: בוא נאמר שהגענו למעשי רצח גם כמה שנים אחורה.

<ניצב מני יצחקי: אנחנו לא עוזבים.

<ניצב מני יצחקי: אף תיק רצח לא נסגר.

<ניצב מני יצחקי: הכול בעבודה.

<ניצב מני יצחקי: אני, כפי שאמר המפכ"ל, אני אופטימי כי אני רואה את המודיעין.

<ניצב מני יצחקי: אני יודע שאנחנו יודעים מי ואנחנו צריכים את הזמן לאסוף את הראיות.

<ניצב מני יצחקי: נקודה שנייה, הפעילות למסע הזה שדיבר המפכ"ל, אנחנו בתוך המסע.

<ניצב מני יצחקי: יש פה הנחיה לקשב מוחלט על ארגוני הפשיעה שאתם קוראים להם ארגוני פשיעה.

<ניצב מני יצחקי: אני מכנה את רבים מהם כנופיות בגלל האלימות הרבה הם נתפסים אולי על ידי חלק מהציבור כארגונים וכו' וכו'.

<ניצב מני יצחקי: הם רחוקים מזה, אבל בהחלט הם אלימים, בהחלט כנופיות.

<ניצב מני יצחקי: אנחנו במסע הזה ואני רואה תוצאות.

<ניצב מני יצחקי: א', אני רואה תוצאות סביב אותם ארגונים שאנחנו סימנו אותם כארגונים.

<ניצב מני יצחקי: הייתה אחת הוועדות הסגורות והצגתי את הנתונים.

<ניצב מני יצחקי: אכן אנחנו נוגעים בהם ישירות, חד משמעית, ואני אומר את זה באחריות.

<ניצב מני יצחקי: את הכנופיות, אנחנו מטפלים.

<ניצב מני יצחקי: אנחנו במסע הזה.

<ניצב מני יצחקי: אנחנו מסע מודיעיני מאוד עמוק סביב הנקודה הזאת.

<ניצב מני יצחקי: אנחנו בשת"פ חזק מאוד עם צה"ל.

<ניצב מני יצחקי: יושב פה מצה"ל מי שאחראי על התחום.

<ניצב מני יצחקי: כרגע אני גם שם מרגיש שיש התקדמות משמעותית ביותר.

<ניצב מני יצחקי: הגניבות הגדולות, אנחנו הגענו לפענוחים ואני מקווה שנוריד את הכמויות, כשאני לא איש בשורה לגבי היצור של הנשק בתוך אזורי A.

<ניצב מני יצחקי: גם שם ישנה עבודה עמוקה על מנת למנוע את הכניסה.

<ניצב מני יצחקי: הנקודה הבאה זה הירי.

<ניצב מני יצחקי: תראו, היה ירי.

<ניצב מני יצחקי: היום בעקבות ההנחיות של המפכ"ל, אני מניח פה על השולחן, וההנחיות הברורות, כל אירוע מטופל.

<ניצב מני יצחקי: זה משמעותי מבחינתנו כמשטרה.

<ניצב מני יצחקי: אירוע שנשמע בו ירי ויש קריאה ל-100, אמור להיות מטופל בתחום החקירות.

<ניצב מני יצחקי: נכון, היו ימים שהיינו מסתכלים, בוחנים, באים ומחפשים.

<ניצב מני יצחקי: היום הדבר מטופל.

<ניצב מני יצחקי: מטופל, כשאני אומר, בעיקר מודיעינית.

<ניצב מני יצחקי: האחוזים שיורדים או הגרף שיורד הוא לא דבר שקורה סתם מהאוויר.

<ניצב מני יצחקי: אני רואה מגמה בצמצום נשק, בטיפול עמוק בירי, בטיפול באותן כנופיות בצורה מודיעינית עמוקה.

<ניצב מני יצחקי: אני מאוד אופטימי.

דוד אמסלם: תודה רבה.

דוד אמסלם: ניצב ג'מאל חכרוש.

<ניצב ג'מאל חכרוש: בוקר טוב לכולם.

<ניצב ג'מאל חכרוש: אני רוצה לדבר על התוכנית שאנחנו מזה כמה חודשים עובדים עליה, מממשים אותה, לחיזוק המשטרה ברחוב הערבי.

<ניצב ג'מאל חכרוש: המסקנה שלנו, חיזוק המשטרה יכול להוריד את האלימות, ואנחנו עובדים.

<ניצב ג'מאל חכרוש: פה המקום גם לתת מילה טובה ותשבחות לראשי רשויות שכולם בלי יוצא מהכלל, אני בשיתוף פעולה איתם, אני בקשר איתם וכולנו עושים לדבר אחד, לחזק את המשטרה.

<ניצב ג'מאל חכרוש: כמובן תחילת הדרך, אבל התוצאות אפילו יותר טובות ממה שציפינו.

<ניצב ג'מאל חכרוש: אם אני אדבר על הקמת תחנות משטרה, בכמה מקומות כבר הקמנו את התחנות.

<ניצב ג'מאל חכרוש: אמנם פועלים עדיין ממקומות אחרים.

<ניצב ג'מאל חכרוש: אני אתן דוגמא שיש קשר בין חיזוק המשטרה להורדת האלימות.

<ניצב ג'מאל חכרוש: בכפר כנא איפה שאני גר הקמנו תחנה.

<ניצב ג'מאל חכרוש: התכנון הוא שיהיו 103 שוטרים בתחנה.

<ניצב ג'מאל חכרוש: כיום יש כ-50 שוטרים שעובדים.

<ניצב ג'מאל חכרוש: לקראת סוף אוקטובר יהיה בניין בתחנה.

<ניצב ג'מאל חכרוש: המשטרה תקום ותיתן שירותי משטרה.

<ניצב ג'מאל חכרוש: אירועי ירי מתחילת השנה ירדו ב-28%.

<ניצב ג'מאל חכרוש: רק נוכחות 50% מכוח המשטרה שתכננו, פתאום 28% ירידה באירועי ירי.

<ניצב ג'מאל חכרוש: זו ירידה באירועי אלימות.

<ניצב ג'מאל חכרוש: זו דוגמא אחת.

<ניצב ג'מאל חכרוש: הדוגמא השנייה לשיתוף פעולה, שהצעיר הערבי רוצה להצטרף למשטרת ישראל.

<ניצב ג'מאל חכרוש: יש כ-3,000 בקשות ואנחנו בשלבי מיון בגלל שאנחנו רוצים לבחור את הטובים ואת המתאימים שמגיע לאזרח הערבי, ששוטר ברמה טובה ייתן לו את שירותי המשטרה וככה גם נבין את המנטליות יותר.

<ניצב ג'מאל חכרוש: כשיהיה שילוב שוטרים מוסלמים, אפשר יהיה להבין את המנטליות.

<ניצב ג'מאל חכרוש: בגיוס שוטרים מוסלמים יש לנו כבר כמאתיים שוטרים מוסלמים שכבר עובדים בשטח.

<ניצב ג'מאל חכרוש: ביקשתי, בכדי להיות בטוח בעצמי, חוות דעת של מפקדים מהשטח.

<ניצב ג'מאל חכרוש: אני לא הופעתי.

<ניצב ג'מאל חכרוש: ידעתי.

<ניצב ג'מאל חכרוש: שוטרים מצוינים.

<ניצב ג'מאל חכרוש: בכדי שיהיו שוטרים מן המניין אנחנו מקימים מכינה פיקודית.

<ניצב ג'מאל חכרוש: זה דבר חדש שאני מכיר אותו מהמשטרה, שאנחנו תוך שלוש-ארבע שנים רוצים מהשוטרים האלה להוציא גם מפקדים.

<ניצב ג'מאל חכרוש: לא מן הנמנע, עוד שלוש-ארבע שנים נמצא מפקד תחנה מוסלמי, ערבי, בתחנת משטרה.

<ניצב ג'מאל חכרוש: זה הכיוון שאנחנו הולכים בכדי לתת את השותפות ואת השוויוניות.

<ניצב ג'מאל חכרוש: זה משטרת ישראל.

<ניצב ג'מאל חכרוש: מבחינת גיוסים, מאתיים שוטרים התחילו לעבוד בשטח.

<ניצב ג'מאל חכרוש: יש המון בקשות, מעל 3,000 בקשות.

<ניצב ג'מאל חכרוש: התקציבים נמצאים.

<ניצב ג'מאל חכרוש: אין חוסר בתקציבים נכון לעכשיו.

<ניצב ג'מאל חכרוש: אנחנו מממשים כל שנה מה שצריך.

<ניצב ג'מאל חכרוש: עד סוף השנה שתי תחנות משטרה יהיו בלב הכפרים הערביים ואני יכול להגיד, בכפר כנא ובג'סר א-זרקא יהיו תחנות משטרה שייתנו שירותי משטרה לאותה אוכלוסייה וזה דבר אחד מהדברים שאנחנו צריכים לעשות.

<ניצב ג'מאל חכרוש: שוב, אני מודה קודם כול לצעיר הערבי שהוא רוצה להצטרף למשטרה לתת שירותי משטרה, לאוכלוסייה שלו ולראשי רשויות כולם שאני ביחד איתם.

<ניצב ג'מאל חכרוש: אני לא לבד עובד.

<ניצב ג'מאל חכרוש: משטרת ישראל לא לבד, עם ראשי רשויות שמציעים את הסיוע.

<ניצב ג'מאל חכרוש: תודה.

דוד אמסלם: תודה רבה לג'מאל.

דוד אמסלם: אחמד, שתי דקות.

דוד אמסלם: שאלה של נאוה ואחרי זה אני מסכם.

אחמד טיבי: תודה רבה אדוני.

אחמד טיבי: א', בעניינים של סמנטיקה, וסמנטיקה היא חשובה, המפכ"ל.

אחמד טיבי: פעם אני פניתי למפכ"ל הקודם בכל מה שקשור לרצח על רקע חילול כבוד המשפחה או רצח על רקע רומנטי ואתם קיבלתם את התביעה ומאז אין הודעות לעיתונות.

אחמד טיבי: זה צעד נכון.

אחמד טיבי: אין הודעות לעיתונות של הביטוי רצח על רקע חילול כבוד המשפחה, כי לרוב זה לא נכון ואז זה עוד רצח של אותה אישה ופגיעה במשפחה שלה, כי אין דבר חיובי ברצח נשים, לא סמנטיקה ולא כבוד.

אחמד טיבי: מכאן אני בא לביטוי שהשתמשת בו, המפכ"ל, וזו התרבות, ולכן בוא נסכם על נורמה.

<מפכ"ל המשטרה רוני אלשיך: סיכמנו על נורמות.

אחמד טיבי: סיכמנו על נורמות.

אחמד טיבי: אתם משתמשים בעוד משפט, "משפחות פשע".

אחמד טיבי: אני מכיר אנשים שאחד מהפושעים הוא מהמשפחה שלו, אבל הוא מהנדס, הוא רופא, הוא נורמטיבי, לכן הביטוי משפחות פשע הוא לא ביטוי נכון.

<ניצב מני יצחקי: אנחנו מתנגדים לזה לחלוטין.

אחמד טיבי: כנופיות פשע, ארגון פשע.

<ניצב מני יצחקי: החוק הוא חוק ארגוני פשיעה.

<ניצב מני יצחקי: אני אמרתי ותיקנתי, שאתם מרחיבים מדי ונותנים שם קרדיט יותר מדי רחב.

<ניצב מני יצחקי: יש שם כנופיות.

אחמד טיבי: בדיוק.

אחמד טיבי: אז אנחנו מסכימים.

אחמד טיבי: לגבי הפענוחים ברצח נשים, ברצח נשים יהודיות הפענוח הוא מאה אחוז.

אחמד טיבי: רצח נשים ערביות, שיעור הפענוח הוא נמוך יותר.

אחמד טיבי: אפרופו נושא שיתוף הפעולה, שהערבים לא משתפים פעולה עם המשטרה, לא מודיעים את מי ראו.

אחמד טיבי: איך מתמודדים עם הארגומנט הזה, אדוני?

אחמד טיבי: רוב הנשים הערביות שנרצחות הודיעו למשטרה בתלונה רשמית קודם, כך שיש תלונה, יש אישה, יש מוות ידוע מראש ואז המוות מתרחש באמצעות רצח של בן משפחה.

דוד אמסלם: אחמד, בוא תקצר.

אחמד טיבי: אני שומע את ראש הממשלה ואת השר לביטחון פנים אומרים, חייבים הערבים להתגייס, שיהיו שוטרים ערבים כדי לטפל בפשיעה.

אחמד טיבי: אתה יודע מה?

אחמד טיבי: אם זאת השיטה, אני מסכים שהשרים כולם צריכים להיות ערבים כולל ראש הממשלה, וכל הרופאים במדינה וכל בוחני משרדי הרישוי.

אחמד טיבי: מה זה?

אחמד טיבי: יש מדינה, יש לה מוסדות.

אחמד טיבי: למשטרה יש אמצעים מאוד אפקטיביים לפענח מעשי פשיעה ולכן נדרשת פעולה בלי לומר לערבים, לא מצליחים לפענח לכם כי אתם לא מתגייסים, למרות שאתה, אדוני, נתת היום הסבר חדש שלא שמענו אותו קודם.

אחמד טיבי: אני לא מקבל אותו, אבל זה לא בגלל שהשוטרים הערביים צריכים לטפל בערבים.

אחמד טיבי: הארגומנט הזה הוא לא לעניין.

אחמד טיבי: משתמשים בו פוליטיקאים.

אחמד טיבי: גם למשטרה יש כוח אדם, יש אמצעים, יש אמצעים אלקטרוניים, יש תקציבים.

אחמד טיבי: תפענחו את מעשי הרצח.

אחמד טיבי: בעיקר העוזרים שלך יודעים, ניצב יצחקי יודע.

אחמד טיבי: מעשי הרצח הגדולים, עדיין לא פענחתם אותם בכל היישובים הערביים, חלק גדול מהם, ונדרש מאמץ כדי לפענח את מעשי הרצח שאני בתור חבר כנסת, וחבריי, פנינו אליכם פעם אחר פעם בשאילתות, בבקשות, והרוצחים מסתובבים באופן חופשי.

דוד אמסלם: תודה רבה.

נאוה בוקר: אני רוצה לשאול האם התוכנית כוללת הקמת משטרה קהילתית והאם נשקלת האפשרות לשלב את בני השירות הלאומי מהמגזר הערבי במשטרה הקהילתית?

נאוה בוקר: זה בדרך כלל שוטר ואזרח.

דוד אמסלם: אין לנו זמן להיכנס לדיון הזה עכשיו.

דוד אמסלם: בבקשה.

מיקי לוי: אני שלחתי כל חודש לאחמד ולעיסוואי, חבל שהוא יצא, ולא בגלל פרוטקציה.

מיקי לוי: קיבלתי את זה מהדוברות, את כמות כלי הנשק שנתפסו כל חודש כדי שתביאו לידיעת הציבור.

מיקי לוי: זה חומר גלוי.

מיקי לוי: זה לא סודי.

אחמד טיבי: יש להם דוברות פעילה והיא עושה את זה.

מיקי לוי: דבר שני, אחוזי הגילוי, גם זה גלוי, בנושא רצח נשים, 48% במגזר הערבי ו-52% ביהודי.

אחמד טיבי: רצח נשים?

מיקי לוי: זה הנתונים.

מיקי לוי: מספרית זה מתהפך, אבל אתה הנתונים.

<ניצב מני יצחקי: המספרים במגזר יותר גבוהים בכמות.

מיקי לוי: באחוזים, הפרש של 4%.

מיקי לוי: בגילויים.

דוד אמסלם: תודה רבה, רבותיי.

דוד אמסלם: ברשותכם, אני רוצה לסכם את הדיון.

דוד אמסלם: פשוט יש לנו עוד שלוש דקות לסיים את הדיון.

דוד אמסלם: קודם כול, אני שוב פעם רוצה להודות לכם על כך שכיבדתם אותנו בדיון הזה.

דוד אמסלם: אני באופן בסיסי עשיתי כבר איזה שישה-שבעה דיונים בנושא של המגזר הערבי.

דוד אמסלם: אני עוקב אחרי הנושא.

דוד אמסלם: אני גם מקבל הרבה מכתבים ותגובות גם של חברי הכנסת הערביים, והתחושה במגזר הערבי היא, אין ספק שיש בעיה בביטחון.

דוד אמסלם: תחושת הביטחון שלהם היא נמצאת ברמה מאוד נמוכה ובוודאי בכל מה שקשור לילדים.

דוד אמסלם: אני קיימתי את הדיון הזה כפי שאמרתי בפתיח, בגלל שכאב לי מה שקראתי לגבי הסיפור הזה שילד בגיל 10 מפחד להסתובב בגלל שיורים עליו.

דוד אמסלם: זה לא בא בחשבון.

דוד אמסלם: ראיתי גם כתבה בטלוויזיה לפני שלושה חודשים, זעזעה אותי, איך בכלל האנשים בני 13-14 מסתובבים עם נשק ובעצם באיזו קלות גם הם יורים.

דוד אמסלם: רק מישהו צפצף לו בצומת והוא כבר בערב הולך ויורה שם.

דוד אמסלם: זה היה בטלוויזיה, מישהו שמספר על עצמו, לכן אני חושב שבסך הכול זה דבר שלא יכול להיות שבמדינה דמוקרטית ושומרת חוק אנחנו נהיה שם.

דוד אמסלם: אני לא באתי לשמוע איזה משהו אופרטיבי.

דוד אמסלם: זה פחות באמת עניין אותי.

דוד אמסלם: הסיפור הסטטיסטי, אני לא נכנס אליו.

דוד אמסלם: אני יודע איך דברים סטטיסטיים גם לפעמים מוצגים.

דוד אמסלם: לפעמים חלק מהסטטיסטיקה גם מעוותת את המציאות.

דוד אמסלם: זה לא הנושא.

דוד אמסלם: חשוב לי היה בעצם קיום הדיון.

דוד אמסלם: לי חשוב בנושא הזה שמפכ"ל המשטרה והצוות המוביל במשטרה יקום בבוקר עם הדבר הזה בראש, שלא קמים בבוקר וחושבים על כל מיני דברים, ואם רק קרה איזה משהו במגזר, אז אנחנו חושבים על זה.

דוד אמסלם: אני חושב שבסך הכול עצם קיום הדיון, מבחינתי הוא חשוב בזה שזה אמור להיות במודעות שלכם באופן שוטף כחלק מאחד מהנושאים הכי חשובים בטיפול המשטרה באזרחי מדינת ישראל הערביים.

דוד אמסלם: לגבי מה שאמרת, אחמד, אני חושב שזה מאוד חשוב שהאוכלוסייה הערבית תשתתף בתוך הסיפור המשטרתי בגלל שזה חלק מההשתלבות של האוכלוסייה הערבית במשטרה, ואז בסופו של דבר חלק מההשתלבות הזאת, זה כבר לא יהיה ערבים/יהודים אלא אזרחי מדינת ישראל.

דוד אמסלם: אני חושב שזה יתרום לשיח הזה, שבאמת לא תהיה החלוקה הזו.

דוד אמסלם: חשוב מאוד שראשי המגזר הערבי יהיו חלק מאוד אינטגרלי בעניין הזה ויעזרו למשטרה.

דוד אמסלם: אני ישבתי עם חכרוש מספר פעמים ויש בעיה אפילו בהקצאות קרקע.

דוד אמסלם: תראה, לא יכול להיות שהמשטרה רוצה לבנות תחנה, וניצב במשטרה, שהוא מחפש איפה, הרי אי אפשר לבנות את התחנה הזאת, אם רוצים לבנות אותה, במאדים, ולשלוח את הניידות.

דוד אמסלם: אי אפשר לבנות אותה בתל אביב ולשלוח לכפר קאסם, אז המשטרה באה ואומרת, רבותיי, אנחנו רוצים לבנות תחנת משטרה עם נוכחות בתוך היישוב.

דוד אמסלם: אני מאמין שזה מה שצריך לקרות.

דוד אמסלם: ג'מאל מסתובב אצל ראשי הערים והם אומרים לו, שמע, אנחנו רוצים אבל זה לא עובר במועצה.

דוד אמסלם: רבותיי, זה לא הגיוני.

דוד אמסלם: המשטרה, אין לה במחסן קרקעות כדי להביא, אז אם ראשי הערים וההנהגה הערבית לא תירתם באופן פוזיטיבי לעניין הזה, בסוף אנחנו נעשה פה עוד דיונים אבל זה לא יתחבר לנו עד הסוף.

דוד אמסלם: אז יהיו עוד קצת שוטרים, יהיו קצת רחוק בגלל שאין תחנה ביישוב.

דוד אמסלם: אנחנו מבינים לאן אנחנו הולכים, לכן אני חושב שההחלטה של המשטרה בנושא הזה, וכאן באמת אני רוצה גם בסיכום להודות ולשבח את השר לביטחון פנים ואת משטרת ישראל.

דוד אמסלם: זו החלטה של הממשלה, לא של המשטרה.

דוד אמסלם: הממשלה החליטה שזה אחד מהדגשים שלה והנחתה את המשטרה.

דוד אמסלם: המשטרה לא קמה בבוקר ומחליטה על דעת עצמה מה לעשות, בטח לא בהיבטים האלה האסטרטגיים שיש להם נגזרות תקציביות כל כך גדולות, לכן אני אומר, הממשלה החליטה והמשטרה לוקחת את זה לשם ורוצה בעצם כפי שאמרתי, שתהיה נוכחות.

דוד אמסלם: יש לזה בעצם נגזרות אחרות, מהחינוך וכו' וכו', שאין טעם להרחיב את זה כאן, אבל בוודאי שהמשטרה היא אבן יסוד בכל הנושא הזה.

אוסאמה סעדי: מה עם הוועדה שלנו לעניין אלימות במגזר הערבי?

אוסאמה סעדי: קיימנו כמה ישיבות, אבל מה - - -

דוד אמסלם: אנחנו עשינו מספר ישיבות.

דוד אמסלם: אני הקמתי צוות שיהיה בשיח עם ג'מאל כדי לסייע לו גם איפה שאפשרי.

דוד אמסלם: אני אכנס שוב פעם את הצוות הזה ואנחנו נזמן את ג'מאל ונראה איפה אנחנו יכולים לסייע, כפי שאמרתי, מול ראשי הערים במגזר הערבי.

דוד אמסלם: שוב פעם אדוני המפכ"ל אני רוצה להודות לך, לצוות.

דוד אמסלם: אני רוצה לחזק את ידכם בעניין הזה.

דוד אמסלם: באמת עבודה קשה, לא פשוטה.

דוד אמסלם: אני מסכים איתך שהמשטרה תמיד לא תעשה מספיק, בגלל שזה המצב.

דוד אמסלם: אי אפשר לסגור אירוע תמיד ב-100%.

דוד אמסלם: אם אתה צריך אותנו בעניין הזה, אז אני לרשותכם.

דוד אמסלם: תודה רבה ושיהיה המשך יום טוב.